China rekod lagi kes kematian akibat COVID-19

SHANGHAI, 17 Ramadan 1443H, Selasa – China melaporkan tujuh kematian baharu akibat COVID-19 di Shanghai pada Selasa, sekali gus meningkat jumlah kematian rasmi selepas bandar itu melaksanakan perintah berkurung selama berminggu-minggu.

Pihak berkuasa Shanghai mendedahkan kematian virus pertama pada Isnin, dengan kematian hari ini menjadikan jumlah rasmi kepada 10 orang.

Suruhanjaya Kesihatan Perbandaran Shanghai berkata, tujuh kes kematian direkodkan berusia antara 60 dan 101 tahun, dan semuanya mempunyai sejarah masalah kesihatan seperti penyakit jantung serta diabetis.

Pesakit dilaporkan semakin kritikal selepas dimasukkan ke hospital dan meninggal dunia setelah usaha merawat tidak berkesan dengan punca kematian adalah kerana penyakit sedia, kata suruhanjaya itu.

Shanghai turut melaporkan lebih 20,000 kes baharu COVID-19 dengan sebahagian besarnya tidak mempunyai gejala.

Seramai 25 juta penduduk Shanghai diarahkan berkurung di rumah sejak Mac kerana beban kes harian yang melebihi 25,000 – angka sederhana mengikut piawaian global tetapi rekod yang sudah lama tidak dicatat China.

Beijing menegaskan dasar sifar COVID-19 – iaitu sekatan ketat, ujian saringan besar-besaran dan kuarantin – telah mengelakkan kematian serta krisis kesihatan awam yang melanda sebahagian besar dunia.

Bagaimanapun, banyak pihak meragui angka rasmi negara itu kerana kadar vaksinasi dalam kalangan warga emas rendah.

Sementara itu, Hong Kong mengaitkan hampir 9,000 kematian akibat COVID-19 sejak varian Omicron menular di sana pada Januari.-  Agensi

Berita berkaitan:


Korea Utara nafi bekal senjata kepada Russia

PYONGYANG, 13 Rabiulakhir 1444H, Selasa – Korea Utara menegaskan tidak pernah bekerjasama dengan Russia bagi tujuan penghantaran senjata, apatah lagi merancang melakukan kerjasama berkenaan.

Kenyataan itu dibuat Pyongyang susulan dakwaan Amerika Syarikat (AS) bahawa Korea Utara sedang mencari peluang untuk membekalkan peluru bagi kegunaan perang di Ukraine.

Jurucakap Keselamatan White House, John Kirby sebelum ini mendakwa, pihaknya mempunyai maklumat yang menunjukkan Korea Utara secara rahsia membekalkan peluru kepada Russia.

Malah, penghantaran peluru berkenaan dibuat secara sembunyi menerusi penghantaran melalui negara Timur Tengah dan Afrika Utara.

Sementara itu, Pengarah Hal Ehwal Luar Tentera Kementerian Pertahanan Korea Utara dalam kenyataan, menyifatkan dakwaan berkenaan sebagai khabar angin.

Katanya, AS kebelakangan ini secara berterusan menyebarkan ‘khabar angin urus niaga senjata’ yang tidak berasas antara DPRK dan Russia.

Malah, menegaskan pihaknya tidak berhasrat untuk bekerjasama dengan Russia.

“Kami sekali lagi menjelaskan bahawa kami tidak pernah melakukan ‘urus niaga senjata’ dengan Russia dan kami tidak mempunyai rancangan untuk berbuat demikian pada masa hadapan,” tegas beliau.

Korea Utara merupakan satu-satunya negara yang tidak mengiktiraf Ukraine dan menyatakan sokongan terhadap penggabungan beberapa wilayah Ukraine yang diisytiharkan Russia, sebelum ini. – Agensi


Malaysia terima kemasukan kumpulan pertama pekerja Bangladesh

BANGI, 11 Muharram 1444H, Selasa – Malaysia menerima kemasukan kumpulan pertama pekerja warga Bangladesh hari ini untuk sektor pembuatan.

Menteri Sumber Manusia, Datuk Seri M Saravanan berkata, kemasukan itu adalah susulan daripada Memorandum Persefahaman (MoU) Mengenai Penggajian Pekerja Warga Bangladesh yang telah ditandatangani oleh kedua-dua negara pada 19 Disember 2021.

Sehubungan itu, pekerja warga Bangladesh dijangka masuk ke Malaysia secara berperingkat mulai hari ini.

“Selain itu, Suruhanjaya Tinggi Bangladesh pada minggu lalu juga telah mengesahkan permohonan daripada 80 majikan tempatan yang melibatkan penggajian seramai 6,000 warga Bangladesh.

“Bagi para majikan yang telah membuat bayaran levi kepada Jabatan Imigresen Malaysia dan bercadang untuk menggajikan pekerja warga Bangladesh, mereka boleh memohon pengesahan penggajian dan dokumentasi seperti kontrak pekerjaan serta pesanan kerja ke Suruhanjaya Tinggi Bangladesh di Malaysia,” katanya dalam kenyataan, hari ini.

Terdahulu, Saravanan turut memaklumkan ketibaan para pekerja warga Bangladesh hari ini disambut oleh TYT Pesuruhjaya Tinggi Bangladesh di Malaysia.


Australia tidak akan kembali kenakan sekatan pergerakan

CANBERRA,  25 Rabiulakhir 1443H, Selasa – Perdana Menteri Australia Scott Morrison berkata, sekatan pergerakan tidak akan dikenakan ke atas negara ini di tengah-tengah perkembangan terkini mengenai varian baharu COVID-19 dikenali Omicron, lapor Xinhua.

Morrison mengadakan mesyuarat dengan pemimpin negeri dan wilayah untuk membincangkan mengenai langkah-langkah yang perlu diambil susulan perkembangan terbaharu itu.

Beliau berkata, sempadan domestik akan tetap dibuka menjelang perayaan Krismas.

“Kami tidak akan kembali kepada sekatan pergerakan. Tiada seorang pun daripada kami mahukan itu,” katanya kepada pemberita di Canberra, hari ini.

Terdahulu hari ini, Menteri Kesihatan, Greg Hunt berkata, kerajaan persekutuan berpendapat varian Omicron ‘boleh dikendalikan’.

Sehingga hari ini, enam kes varian baharu telah dikesan di Australia.

Australia melaporkan lebih 1,100 kes baharu COVID-19 dan sembilan kematian hari ini, ketika negara itu berusaha memerangi gelombang ketiga jangkitan.

Majoriti kes baharu dilaporkan di Victoria, negeri kedua paling ramai penduduk.

Menurut Jabatan Kesihatan, sehingga semalam, sebanyak 92.4 peratus rakyat Australia berumur 16 tahun ke atas sudah mendapat satu dos vaksin COVID-19, manakala 87 peratus menerima dos kedua. – Bernama


ADUN Ayer Hangat Speaker DUN Kedah baharu

ALOR SETAR, 6 Muharram 1442H, Selasa – Ahli Dewan Undangan Negeri (ADUN) Ayer Hangat Juhari Bulat hari ini dilantik sebagai Speaker Dewan Undangan Negeri (DUN) Kedah yang baharu.

Pelantikan beliau dibuat pada sesi persidangan DUN di sini bagi menggantikan Datuk Ahmad Kassim yang meletak jawatan pada 15 Ogos lepas.

Juhari sebelum ini merupakan Timbalan Speaker DUN bermula 4 Julai 2018 yang dilantik ketika pentadbiran kerajaan Pakatan Harapan (PH).

Turut dilantik hari ini, ADUN Pantai Merdeka Ahmad Fadzli Hashim sebagai Timbalan Speaker yang baharu.

Terdahulu sidang DUN sedikit tegang apabila Ketua Pembangkang Datuk Phahrolrazi Mohd Zawawi mempertikaikan pelantikan speaker yang didakwa tidak mengikut prosedur yang betul.

Phahrolrazi mendakwa ahli dewan tidak menerima notis kekosongan jawatan speaker.

Sidang DUN kali ini yang berlangsung dua hari hingga esok adalah kali pertama di bawah kerajaan Perikatan Nasional (PN) Kedah yang mengambil alih pentadbiran kerajaan negeri daripada PH pada Mei lepas.

Pada 17 Mei lalu, ADUN Jeneri Muhammad Sanusi Md Nor mengangkat sumpah jawatan sebagai Menteri Besar Kedah menggantikan Datuk Seri Mukhriz Tun Mahathir yang sebelum itu meletak jawatan susulan hilang sokongan majoriti ADUN. – Bernama


Korea Utara longgarkan pemakaian pelitup muka

SEOUL, 16 Zulhijjah 1444H, Rabu – Korea Utara melonggarkan peraturan COVID-19 yang ketat – menurut laporan media minggu ini – selepas agensi berita negara itu menyiarkan ramai orang tidak lagi memakai pelitup muka.

Negara terpencil itu mengekalkan penutupan sempadan dan langkah anti-COVID lain dalam tempoh lama selepas kebanyakan negara lain tidak lagi melakukan sekatan itu.

Televisyen dan akhbar negara Korea Utara tidak membuat sebarang pengumuman rasmi, tetapi menunjukkan orang ramai di teater dan lokasi lain tidak memakai pelitup muka.

Ia adalah ‘perubahan ketara’ berbanding liputan akhbar sejak September lalu, menurut penganalisis dengan NK News – sebuah laman web yang berpangkalan di Seoul yang memantau Korea Utara.

Penduduk, kilang dan kumpulan sosial diberitahu bahawa peraturan itu ditarik balik pada 1 Julai, kata Radio Free Asia yang berpangkalan di Amerika Syarikat pada hari Isnin, memetik sumber yang tidak dinyatakan.

Laporan itu berkata, pihak berkuasa negara itu melonggarkan peraturan kerana sebelum ini pemakaian pelitup muka yang ketat membawa kepada penyebaran jangkitan kulit dan mata.

Ogos lalu, agensi berita negara Korea Utara, KCNA berkata, Pyongyang telah menggugurkan peraturan memakai pelitup muka bersama dengan peraturan penjarakan sosial yang lain ketika pemimpin Kim Jong Un mengisytiharkan kemenangan ke atas COVID-19.

Tetapi sebulan selepas pengumuman itu, pihak berkuasa mengarahkan rakyat memakai pelitup muka di khalayak ramai semula, memetik penyakit selesema dan penyakit berjangkit lain yang boleh berlaku ketika musim gugur dan musim sejuk, tetapi tanpa menyatakan COVID-19.

Sekatan coronavirus Korea Utara yang ketat juga dikritik oleh laporan Pertubuhan Bangsa-Bangsa Bersatu tahun lepas sebagai memburukkan lagi pencabulan hak asasi manusia. – Agensi


Seramai 85,700 calon akan duduki SPM sesi kedua

MELAKA, 26 Syaaban 1443H, Selasa – Seramai 85,700 calon Sijil Pelajaran Malaysia (SPM) akan menduduki peperiksaan sesi kedua yang dijadualkan pada 5 April hingga 19 Mei ini.

Menteri Kanan Pendidikan, Senator Datuk Dr Mohd Radzi Md Jidin berkata, calon tersebut merupakan mereka yang terpaksa menjalani kuarantin akibat COVID-19, terjejas banjir serta mendapat kebenaran khas daripada Lembaga Peperiksaan Kementerian Pendidikan (KPM).

“Sepertimana yang kita tengok, semua calon ini atau 21.1 peratus akan menduduki SPM sesi kedua dan tidak bermakna calon akan menduduki semua kertas peperiksaan.

“Mungkin ada satu atau dua kertas yang perlu mereka duduki pada fasa kedua sebab mereka positif COVID-19 atau terkesan akibat banjir.

“Insya-Allah kita yakin bahawa sesi kedua ini juga dapat dilaksanakan dengan selamat dan teratur,” katanya selepas Majlis Kesyukuran Pengurusan SPM 2021 Sekolah Menengah Teknik Melaka di Bukit Piatu, hari ini.

Sementara itu, beliau berkata, seramai 23,885 guru pula akan terlibat sebagai pemeriksa kertas peperiksaan bagi memastikan pemarkahan dapat dilakukan dengan baik dan keputusan peperiksaan dapat dikeluarkan mengikut tempoh masa yang ditetapkan.

Jelasnya, kumpulan guru yang dipilih itu mengikut kepakaran bidang masing-masing dan akan terlibat sebagai pemeriksa bagi kedua-dua sesi peperiksaan, manakala pertambahan guru pemeriksa akan ditambah mengikut keperluan semasa.

“Meskipun sesi peperiksaan akan berlangsung dua sesi, kementerian menerusi Lembaga Peperiksaan telah memutuskan keputusan peperiksaan yang melibatkan lebih 400,000 calon seluruh negara akan dikeluarkan serentak,” katanya. – Bernama


Sekolah persendirian Cina dapat RM250,000, tapi tahfiz hanya RM117,500

BANGI, 8 Syawal 1444H, Sabtu – Kerajaan digesa supaya menyemak purata kadar peruntukan bantuan yang diberikan kepada sekolah menengah persendirian Cina (SMPC) dan sekolah agama bagi memastikan bantuan dapat diseragamkan.

Agihan berkenaan perlu diseragamkan berikutan agihan bagi kedua-dua jenis ini membangkit pelbagai persoalan khususnya dari segi purata jumlah peruntukan yang diberikan, kata Ketua Pemuda UMNO, Dr Muhamad Akmal Saleh.

“Jika penentuan peruntukan kerajaan mengikut purata bilangan sekolah, kami menggesa kerajaan menyemak semula kadar peruntukan purata SMPC untuk diseragamkan dengan peruntukan kepada institusi pendidikan agama.

“Manakala bakinya perlu diberikan kepada sekolah menengah aliran kebangsaan yang secara jelas untuk semua kaum dan berpaksikan silibus kebangsaan,” katanya dalam kenyataan, hari ini.

Beliau berkata demikian sebagai mengulas peruntukan RM15.75 juta kepada SMPC dan RM150 juta kepada sekolah tahfiz dan institusi pondok, baru-baru ini.

Ahli Dewan Undangan Negeri (ADUN) Merlimau itu berkata, jika dilihat secara terperinci, RM150 juta yang diperuntukkan bagi 1,276 sekolah berdasarkan institusi sekolah agama berdaftar, bermakna setiap satu sekolah hanya mendapat RM117,500 sahaja.

Manakala, peruntukan RM15.75 juta bagi SMPC itu diagihkan kepada 63 sekolah dengan setiap sekolah mendapat bantuan RM250,000.

“Dari segi Perlembagaan kedudukan institusi SA dan SMPC adalah tidak sama yang mana peruntukan pendidikan agama diberikan menerusi Jabatan Kemajuan Agama Islam (JAKIM) dan bukannya Kementerian Pendidikan (KPM).

“Ia menunjukkan punca kuasa kewujudan institusi itu mengikut peruntukan Perlembagaan, apakah kriteria penentuan jumlah peruntukan kepada institusi pendidikan agama dan SMPC? Berdasarkan kriteria apakah jumlahnya ditentukan? ” soalnya.

Dalam pada itu, Muhamad Akmal turut mencadangkan supaya institusi yang tidak dapat beroperasi kerana kekurangan dana diserap ke dalam sekolah aliran kebangsaan.

“Sekiranya alasan peruntukan diberi kepada SMPC atas faktor kekurangan dana, kami cadangkan SMPC yang tidak mampu menjalankan operasi boleh diserapkan dalam sekolah aliran kebangsaan,” katanya.


Dong Jiao Zong terlalu rakus minta institusikan vernakular seperti sekolah kebangsaan

Oleh Siti Hafidah Abd Ghaffar

BANGI, 29 Rabiulawal 1443H, Jumaat – Seperti tidak berkesudahan, Dong Jiao Zong sekali lagi mencetuskan kontroversi apabila menggesa kerajaan menginstitusikan sekolah vernakular seperti sekolah kebangsaan.

Gesaan itu dipercayai disuarakan selepas Kementerian Pendidikan Malaysia (KPM) mengarahkan kerja-kerja pembinaan Sekolah Jenis Kebangsaan Cina (SJKC) Too Joon Hing dihentikan.

Dong Zong dan Jiao Zong mendakwa, kejadian itu berpunca daripada sikap kerajaan yang masih belum menginstitusikan peruntukan bagi pembinaan sekolah vernakular mengikut keperluan penduduk sesebuah kawasan, terutama penambahan dan pembinaan SJKC yang menghadapi banyak halangan.

Justeru, dalam usaha membina dan menambah bilangan SJKC, pendirian serta prinsip Dong Jiao Zong ialah kerajaan mesti menginstitusikan pembinaan SJKC dan membina bilangan SJKC yang secukupnya mengikut keperluan struktur penduduk dan keperluan sebenar sesebuah kawasan.

“Kami bertegas bahawa kerajaan mesti menginstitusikan sekolah vernakular sama seperti SK dan SJKC adalah salah satu daripadanya, selain itu kerajaan mesti menanggung semua kos yang melibatkan pembinaan dan tanah,” dakwanya.

Bagaimanapun, Prof Emeritus Datuk Dr Teo Kok Seong menyifatkan hasrat itu bukan sahaja rakus bahkan tidak masuk akal memandangkan sekolah vernakular – walaupun diberi nama sekolah jenis kebangsaan – bukan sekolah rasmi dalam sistem pendidikan negara, seperti sekolah kebangsaan yang diiktiraf sepenuhnya.

Menurut Felo Utama Institut Kajian Etnik (KITA) Universiti kebangsaan Malaysia itu, sekolah vernakular tidak rasmi sepenuhnya kerana tidak menggunakan bahasa kebangsaan sebagai bahasa pengantar utama, seperti yang diperuntuk pada Bahagian 17 Akta Pendidikan 1996.

Oleh itu tegasnya, sekolah vernakular tidak layak untuk memohon disamakan taraf dengan sekolah kebangsaan sebagai sekolah rasmi negara.

“Ini bukan sahaja amat tidak masuk akal, ia sebenarnya sangat tidak selari dengan aspirasi nasional, khususnya identiti nasional untuk negara dan identiti budaya bagi rakyat, yang dipersetuju bersama oleh etnik Melayu-Cina-India semasa mencapai kemerdekaan dahulu, untuk mengangkat simbol dan proses sosiobudaya Melayu.

“Sehubungan ini, ada keperluan untuk pihak yang meminta ini ‘diinstitusikan’ terlebih dahulu agar betul-betul memahami aspirasi negara.

“Ini kerana jelas kelihatan mereka ini langsung tiada keupayaan berfikir secara rasional dalam hal ini dan banyak ehwal kenegaraan lain sebab selama ini, mereka ini didapati selalu berfikir secara tidak rasional dalam semua hal,” katanya ketika dihubungi Ismaweb.net hari ini.

Pada masa sama, Kok Seong yakin gesaan Dong Jiao Zong itu antara lain mahu menjadikan sekolah vernakular sebahagian yang sah, yakni rasmi sepenuhnya dalam sistem pendidikan negara seperti yang berlaku pada sekolah kebangsaan, dengan mewujudkan dasar tertentu seperti menyamakan kedua-dua sekolah tersebut.

“Ini terbukti dalam kes ini apabila mereka seolah-olah mahu taraf jenis kebangsaan disamakan dengan taraf kebangsaan, justeru ikut memperoleh peruntukan dan manfaat sama. Sebenarnya dua perbezaan ini yang memang langsung tidak sama, hendaklah bukan sahaja diketahui, lebih penting lagi difahami.

“Perlu ada kesedaran, malah keinsafan bahawa tidak boleh ada sikap yang mahu untung pada sepanjang masa, iaitu mahu belajar dalam aliran tidak rasmi, yang sememangnya telah sedia dimaklumi hakikatnya, dan mahu pula ianya dianggap rasmi pada masa sama.

“Sesungguhnya sikap inilah yang selalu dilihat banyak pihak sebagai kerakusan yang tidak habis-habis daripada etnik Cina,” katanya.


Krisis ekonomi: PM Sri Lanka sedia letak jawatan

COLOMBO, 10 Zulhijjah 1443H, Ahad – Perdana Menteri Sri Lanka, Ranil Wickremesinghe bersedia meletakkan jawatan bagi memberi laluan kepada kerajaan semua parti mengambil alih pentadbiran.

Kenyataan dari pejabatnya dikeluarkan semalam selepas penunjuk perasaan yang marah menyerbu kediaman dan pejabat presiden di ibu negara Colombo.

Puluhan ribu orang telah memecah penghadang dan memasuki kediaman Presiden Gotabaya Rajapaksa dan pejabat berdekatan.

Askar dan polis tidak dapat menahan orang ramai yang melaungkan gesaan menuntut peletakan jawatan presiden.

Beberapa penunjuk perasaan, memegang bendera dan topi keledar, memecah masuk kediaman presiden, rakaman video dari berita TV tempatan saluran NewsFirst menunjukkan pada hari Sabtu.

Strim langsung Facebook dari dalam rumah presiden menunjukkan ratusan penunjuk perasaan menyerbu ke dalam bilik dan koridor, menjerit slogan menentang pemimpin.

Rakaman penunjuk perasaan berdiri dan beberapa orang mandi di kolam renang di dalam rumah presiden juga tersebar luas di media sosial.

“Untuk memastikan keselamatan rakyat, beliau bersetuju dengan saranan pemimpin parti pembangkang untuk meletak jawatan,” kata pejabat Wickremesinghe.

Wickremesinghe berkata, belia lu akan meletakkan jawatan apabila semua pihak telah bersetuju dengan kerajaan baharu.

“Hari ini di negara ini kita mengalami krisis bahan api, kekurangan makanan.

“Ketua Program Makanan Sedunia akan datang dan ada beberapa perkara untuk dibincangkan dengan IMF. Oleh itu, jika kerajaan ini keluar perlu ada kerajaan lain,” katanya.

Sri Lanka berdepan krisis ekonomi terburu sehingga menjadi muflis, yang  dijangka berlarutan sekurang-kurangnya sehingga penghujung tahun depan.

Negara kepulauan berpenduduk kira-kira 22 juta itu mengalami kadar inflasi tinggi dan pemotongan bekalan elektrik berpanjangan.

Ia berlaku selepas kerajaan kehabisan mata wang asing untuk mengimport barangan keperluan penting. – Agensi


Duri dalam daging, Ridhuan Tee gesa kerajaan bersihkan lantikan PH dulu

BANGI, 8 Syawal 1443H, Isnin – Prof Dr Ridhuan Tee Abdullah mengesyorkan supaya kerajaan segera membersihkan semua lantikan perkhidmatan yang dibuat Pakatan Harapan (PH) ketika memerintah dahulu.

Tanpa menyebut nama mana-mana pihak, pemerhati politik itu berkata, mereka ini sangat bahaya dan menjadi duri dalam daging.

“Sejak dahulu lagi, apabila majlis diterajui ultra kiasu, mereka sangat bias dalam tindakan,” katanya.

Pada masa sama, beliau tertanya-tanya berhubung dakwaan pihak tertentu bahawa kerajaan cuba mencampuri urusan kehakiman negara ini.

Prof Ridhuan Tee secara sinis berkata, berbanding ketika PH memerintah, pengurusan tertinggi perkhidmatan awam ditukar, ditamatkan atau dipendekkan perkhidmatan mereka, termasuk kehakiman dan perundangan.

“PH memasukkan orang-orang mereka.

“Paling ketara dan kelakar, ketua Suruhanjaya Pencegahan Rasuah Malaysia (SPRM) ditukar. Sanggup mengambil orang luar yang bukan dalam kalangan perkhidmatan awam.

“Sebab itu, kita lihat banyak perkara pelik berlaku. Paling kelakar, pakai lencana dan pakaian SPRM pun tidak tahu, sehingga menjadi bahan ketawa,” katanya.

Berikutan itu, beliau menggesa kerajaan tidak memberi muka kepada ultra kiasu, meskipun mereka mahir dalam selok belok undang-undang.

“Kerajaan mesti bertindak terhadap mereka yang melanggar undang-undang meskipun mereka ini ‘pakar’ perundangan.

“Peguam ultra kiasu ini sangat licik, jika isu menyebelahi mereka, mereka akan didiamkan. Jika tidak, heboh satu dunia. Strategi lapok ini telah mereka pakai sejak dahulu. Sebab itu, sukar untuk peguam muslim tembusi menerajui badan ini,” katanya.

Pautan berkaitan;


Kertas siasatan kes polis lepaskan suspek Macau Scam hampir siap

BUKIT MERTAJAM, 10 Syaaban 1442H, Rabu – Kertas siasatan membabitkan kes sekumpulan pegawai polis yang melepaskan suspek Macau Scam pada bulan lepas, hampir siap dan akan diserah kepada Pengarah Pendakwaan Negeri untuk tindakan lanjut.

Ketua Polis Pulau Pinang Datuk Sahabudin Abd Manan berkata, pihaknya ketika ini hanya menunggu laporan daripada Jabatan Kimia berhubung tandatangan yang terdapat pada beberapa dokumen. kononnya untuk menyerah 11 suspek warga China kepada Jabatan Imigresen Malaysia (JIM).

“Siasatan kes itu sebenarnya telah siap, cuma sekarang ini kami hanya menunggu laporan daripada Jabatan Kimia sahaja lagi…laporan itu berkaitan tandatangan yang terdapat pada dokumen yang mereka gunakan dalam kes tersebut.

“Kami menjangkakan kertas siasatan kes tersebut dapat dihantar kepada Pengarah Pendakwaan Negeri dalam masa terdekat, untuk tindakan selanjutnya,” katanya kepada pemberita hari ini.

Katanya polis juga sedang menjalankan siasatan lanjut, sama ada empat pegawai polis yang disiasat dalam kes itu pernah terlibat dalam kes sedemikian sebelum ini.

“Cuma setakat ini, polis terima satu laporan polis membabitkan kumpulan pegawai (polis) tersebut, namun kami masih menjalankan siasatan lanjut terhadap mereka sama ada terlibat kes sedemikian sebelum ini,” katanya.

Sahabudin berkata, siasatan kes itu dijalankan menurut Seksyen 217 Kanun Keseksaan.

Empat pegawai polis dari Bahagian Siasatan Jenayah Komersial Ibu Pejabat Polis Daerah Timur Laut yang berpangkat ASP dan inspektor, telah ditahan pada 12 Feb dan 15 Feb lalu, bagi membantu siasatan kes tersebut.

Polis kemudian menahan tiga orang awam dan seorang kakitangan Jabatan Imigresen Malaysia (JIM), yang mana semua lapan lelaki berusia 20 hingga 60-an tersebut dibebaskan dengan jaminan polis, sementara pihaknya melengkapkan kertas siasatan.

Dalam kejadian itu, seramai 11 tahanan Macau Scam berkenaan dikatakan diserahkan kepada seorang ‘pegawai’ JIM, untuk dihantar ke depoh tahanan tetapi tidak dihantar seperti sepatutnya.

Siasatan setakat ini mendapati, terdapat pelanggaran serius kepada prosedur operasi standard (SOP) pegawai polis, dalam pengendalian serta penyerahan semua 11 suspek Macau Scam dan Jabatan Integriti dan Pematuhan Standard (JIPS) Bukit Aman. akan mengesyorkan, supaya pegawai terbabit ditahan kerja untuk membolehkan siasatan yang lebih terperinci dijalankan.  -Bernama


Dituduh terima rasuah, Menteri Pertahanan Namibia letak jawatan

WINDHOEK, 25 Syaaban 1442H, Rabu – Menteri Pertahanan Namibia Peter Vilho meletakkan jawatan selepas terpalit dengan tuduhan menerima sogokan, lapor Agensi Berita Xinhua.

“Dalam surat peletakkan jawatannya Vilho menyatakan tidak dapat meneruskan tugasnya memandangkan tumpuan media terhadapnya dan keadaan itu sangat mengganggu tugasnya,” kata jurucakap Dewan Negara Alfredo HengariVilho dalam satu kenyataan pada Selasa.

Vilho sebelum itu bertemu Presiden Hage Geingob untuk menjelaskan tuduhan mengenai pendapatan yang diperoleh secara tidak sah dan disimpan dalam akaun bank asing yang tidak diisytiharkan atas namanya.

Beliau didakwa menerima rasuah untuk tender senjata bernilai US$124 juta kira-kira 13 tahun lalu. – Bernama


Dr Mazri mahu banyak rumah mampu milik di Simpang Jeram

MUAR, 20 Safar 1445H, Rabu – Calon Perikatan Nasional (PN) Simpang Jeram, Dr Mohd Mazri Yahya berhasrat menyediakan perancangan bagi membina lebih banyak rumah mampu milik, kompleks sukan dan menangani masalah banjir di kawasan tersebut.

Beliau dalam janji manifestonya juga menyatakan akan sering menganjurkan sesi dialog dan membantu rakyat setempat.

“Antara masalah yang dialami pengundi Simpang Jeram dalam menangani masalah banjir yang kerap berlaku di kawasan tertentu.

“Justeru, saya mahu mengadakan sesi dialog dengan mereka yang terjejas dan pihak berkenaan bagi mengelak kejadian sebegitu kerap berlaku.

“Saya juga akan mengatur pertemuan dengan Syarikat Air Johor untuk membangunkan sistem pemantauan yang telus bagi penjadualan penggantian atau pembaikan paip,” katanya dalam sidang media, hari ini.

Dr Mohd Mazri berkata, beliau juga komited untuk berdialog dengan persatuan belia dan kumpulan sukan bagi menangani keperluan aktiviti sukan dan rekreasi.

“Saya mahu mengadakan sesi dialog dengan jabatan berkaitan untuk membangunkan rancangan menyediakan lebih banyak rumah mampu milik.

“Saya juga akan mempromosikan pelaburan daripada pemaju perumahan yang menggunakan kaedah pembinaan inovatif bagi mempercepatkan pengeluaran rumah mampu milik,” katanya.

Dr Mohd Mazri bertanding tiga penjuru menentang calon Pakatan Harapan Nazri Abdul Rahman dan calon bebas S. Jeganathan.


Sultan Selangor perkenan sidang DUN terakhir 13 Mac depan

SHAH ALAM, 5 Rejab 1444H, Jumaat – Sultan Selangor, Sultan Sharafuddin Idris Shah memberi perkenan pembukaan sidang Dewan Undangan Negeri (DUN) Selangor bagi penggal ke-14 tahun 2023 yang dijadualkan berlangsung selama dua minggu bermula 14 Mac depan.

Speaker DUN Selangor, Ng Suee Lim, berkata pembukaan sidang DUN kali terakhir untuk penggal ini akan dilaksanakan dengan penuh istiadat termasuk pemeriksaan kawalan kehormat dan istiadat santapan.

“Persidangan kali ini dilaksana seperti yang dijadualkan dan mendapat perkenan Sultan Selangor untuk istiadat pembukaan.

“Perbincangan ahli dewan akan berdasarkan titah ucapan baginda yang akan menyentuh berhubung isu-isu di Selangor ini dan lain-lain,” katanya ketika dihubungi Bernama, hari ini.

Sementara itu, Ng berkata, notis makluman berkenaan pembukaan Sidang DUN dihantar kepada semua 56 Ahli Dewan Undangan Negeri (ADUN) bermula hari ini.

Katanya, ADUN Sungai Tawar (UMNO-BN), Datuk Rizam Ismail kekal sebagai Ketua Pembangkang Selangor namun ia tertakluk kepada perbincangan yang akan menyusul kemudian.-  Bernama


Hina Nabi: Siasat jika individu negara ini ada kaitan BJP

Oleh Siti Hafidah Abd Ghaffar

BANGI, 10 Zulkaedah 1443H, Jumaat – Parti BERJASA mendesak kerajaan segera meminta penjelasan tuntas dari India berhubung tindakan melampau jurucakap Parti Bharatiya Janata (BJP) yang menghina Nabi Muhammad ﷺ.

Ketua Pemuda BERJASA, Ustaz Fahmi Bazlan berkata, tindakan biadab itu melanggar garis merah, walhal telah diketahui provokasi dan penghinaan berkenaan bakal menguji sensitiviti umat Islam di seluruh dunia.

“Kita melihat isu penghinaan Nabi Muhammad ﷺ adalah rentetan kemenangan Parti BJP yang kini memerintah India.

“Ini susulan kemenangan parti yang terkenal dengan identiti ekstremis agama ini memberikan tekanan yang kuat ke atas minoriti Islam di India yang membawa kepada penindasan dan kekejaman terhadap rakyat India beragama Islam.

“Kalau dulu mereka mempertikai budaya dan kehidupan beragama, kini bertukar kepada usaha hegemoni, pembantaian dan penghapusan identiti Islam di India,” katanya ketika dihubungi Ismaweb.net, hari ini.

Serentak itu, Ustaz Fahmi menggesa Malaysia memberi penegasan supaya insiden seperti ini tidak lagi berulang, selain mendesak Kementerian Dalam Negeri (KDN) segera menyiasat mana-mana individu dalam negara yang mempunyai hubung kait dengan parti itu.

Jelasnya, langkah berkenaan amat penting agar pengaruh Parti BJP dan agendanya tidak tersebar dalam negara.

“Tindakan tegas harus diambil terhadap mana-mana individu atau organisasi yang didapati terkait secara langsung.

“Tidak mustahil pendirian menghina Nabi Muhammad boleh berlaku di Malaysia. Bahkan penghinaan terhadap Islam dan Kalimah Allah sebelum ini disokong oleh pengaruh yang sama,” katanya.

BJP dan India teruk dikecam masyarakat dunia susulan tindakan dua ahli politiknya, Nupur Sharma dan Naveen Jindal yang didakwa membuat kenyataan menghina Islam dan Rasulullah ﷺ dalam debat televisyen serta atas komen di media sosial.

Kenyataan dua individu itu telah mencetuskan gelombang kemarahan semakin meluas di Asia Barat, selain dikutuk hebat oleh pelbagai negara sehingga Kuwait memunggah keluar produk India dari rak jualannya.


Kelantan batalkan Bazar Ramadan, Aidilfitri tahun ini

KOTA BHARU, 29 Syaaban 1442H, Ahad – Bazar Ramadan dan Bazar Aidilfitri di seluruh Kelantan dibatalkan pelaksanaannya tahun ini.

Pengerusi Jawatankuasa Kerajaan Tempatan, Perumahan dan Kesihatan Negeri, Dr Izani Husin berkata, Program Madinah Ramadan yang sebelum ini bertempat di pekarangan Stadium Sultan Muhamad ke-IV juga bakal ditukarkan fungsinya.

“Madinah Ramadan ditukar menjadi Pusat Rawatan dan Kuarantin COVID-19 Berisiko Rendah (PKRC).

“Ikhtiar demi membendung penularan COVID-19,” katanya dalam tulisan di laman Facebook, hari ini.

Terdahulu, beliau memaklumkan bahawa terdapat peningkatan dalam jumlah kes harian COVID-19 di negeri Kelantan, semalam iaitu sebanyak 171 kes.

Ia menjadikan jumlah kumulatif kes positif COVID-19 di negeri ini adalah sebanyak 7,021 kes.

“Terus patuhi SOP yang telah ditetapkan demi kebaikan bersama.

“Tubik rumah pakai mask, kelik rumah basuh tangan,” katanya.


Demi nasib Melayu, Muhyiddin ‘sambut’ kerjasama dengan Tun M

BANGI, 13 Zulkaedah 1444H, Jumaat -Tan Sri Muhyiddin Yassin menyambut baik kesediaan bekas Perdana Menteri, Tun Dr Mahathir Mohamad untuk bekerjasama demi matlamat memperjuangkan nasib orang Melayu dan Islam di negara ini.

Presiden Parti Pribumi Bersatu Malaysia (Bersatu) itu berkata, beliau sedar perkembangan politik mutakhir ini meletakkan umat Melayu dan Islam di negara ini di suatu persimpangan yang getir.

Atas dasar itu, Pengerusi Perikatan Nasional (PN) itu secara peribadi bersedia bekerjasama dengan semua tokoh Melayu-Islam, termasuk Dr Mahathir dalam memperjuangkan agama, bangsa serta negara.

“Saya menyambut baik kenyataan Tun Dr Mahathir Mohamad yang bersedia bekerjasama dengan saya demi matlamat untuk memperjuangkan nasib orang Melayu dan Islam.

“Maka sebagai seorang muslim, saya secara peribadi bersedia untuk bekerjasama dengan semua tokoh Melayu dan Islam termasuk Tun Dr Mahathir demi perjuangan membela agama, bangsa dan negara,” katanya menerusi hantaran di Facebook beliau, hari ini.

Semalam, Dr Mahathir dilaporkan bersedia bekerjasama dengan Muhyiddin sekiranya kedua-dua pihak mencapai matlamat sama.

Bekas pengasas Bersatu itu berkata, usaha untuk memperjuangkan nasib orang Melayu perlu dijadikan antara matlamat utama, selain menolak individu yang terpalit dengan isu rasuah atau salah laku jenayah.

Katanya, masyarakat Melayu yang berpecah mengikut politik kepartian mengakibatkan parti politik Melayu sukar untuk memperbetulkan sebarang keadaan.

“Kita hendak adakan kerjasama, tetapi matlamat mesti ditentukan. Kita (Melayu) berpecah jadi banyak parti, kita hilang kuasa.

“Bila hilang kuasa, kita tidak boleh betulkan keadaan yang merugikan orang Melayu. Sebab itu kita perlu bersatu,” katanya.


Angka kematian COVID-19 di India dijangka lebih sejuta

MUMBAI, 21 Zulkaedah 1442H, Jumaat –India mencatatkan 400,000 angka rasmi kematian akibat wabak COVID-19, lapor Arab News.

Bagaimanapun, pakar menjangkakan bahawa jumlah kematian mencapai sejuta bahkan lebih tinggi, selain kemungkinan gelombang ketiga bakal melanda.

Tambahan pula, jutaan penduduk di negara itu masih belum mendapat sebarang suntikan vaksin.

Semalam, India mencatat 853 kematian, dengan jumlah yang melebihi 400,000 angka, mengikut data kementerian kesihatan.

Angka kematian di India adalah ketiga tertinggi di dunia.

Pada masa sama, jumlah jangkitan COVID-19 menurun dengan 400,000 kes sehari pada bulan Mei.

Perdana Menteri, Narendra Modi memulakan kempen vaksinasi di seluruh negara minggu lalu bagi menyuntik semua orang dewasa secara percuma, selain menjangkakan seramai 950 juta penduduk mendapat suntikan vaksin pada akhir tahun ini.

India memberi purata 35 juta dos sehari pada minggu ini berbanding 6.6 juta dos pada minggu lalu.

Hanya enam peratus orang dewasa yang memenuhi syarat untuk diinokulasi dengan dua dos vaksin, menurut portal Co-Win.

India mencatatkan 30.45 juta kes COVID-19 sejak wabak itu menular tahun lalu dan muncul sebagai negara kedua paling terjejas selepas Amerika Syarikat (AS) yang mencatatkan 33 juta kes.

AS merekodkan lebih 604,000 kematian, manakala 518,000 kematian lagi dicatatkan di Brazil akibat wabak itu. – Agensi


Presiden MCA tolak tawaran PN tinggalkan BN

BANGI, 18 Zulhijjah 1444H, Jumaat – Tawaran Ketua Pengarah Pilihan Raya Perikatan Nasional (PN), Datuk Seri Muhammad Sanusi Md Nor untuk memberikan kerusi kepada MCA dan MIC ditolak Datuk Seri Dr Wee Ka Siong.

Sanusi membuat tawaran untuk bertanding di kerusi campuran pada Pilihan Raya Negeri (PRN) nanti sekiranya dua parti komponen itu meninggalkan Barisan Nasional (BN).

Bagaimanapun, Ka Siong yang merupakan Presiden MCA menolaknya.

“No (tidak),” katanya menerusi hantaran ringkas di Facebook, hari ini.

Hantaran reaksi tersebut turut dimuat naik bersama keratan laporan portal tempatan dengan tajuk ‘PN sedia beri MCA, MIC kerusi campuran jika keluar BN, kata Sanusi’.

Muhammad Sanusi yang juga Menteri Besar Kedah berpendapat, MCA dan MIC memutuskan tidak menyertai PRN disebabkan layanan tidak adil, khasnya membabitkan kerusi campuran dikuasai Pakatan Harapan (PH).

Dalam pada itu, Sanusi juga percaya tindakan MCA dan MIC tidak bertanding sebagai satu manifestasi bantahan kepada Datuk Seri Ahmad Zahid Hamidi selaku Pengerusi BN.

Sementara itu, sebuah portal berita turut melaporkan kenyataan Setiausaha Agung MCA, Chong Sin Woon bahawa tiada sebarang perbincangan di kalangan MCA untuk keluar daripada BN walaupun mengumumkan tidak bertanding pada PRN enam negeri.

“Tidak ada isu nak masuk ke mana-mana pakatan politik baharu,” katanya.


23 kes pembalakan haram dikesan di Kelantan sejak Mac

KOTA BHARU, 11 Rabiulakhir 1442H, Jumaat – Perintah Kawalan Pergerakan (PKP) yang dikuatkuasakan kerajaan bermula pada Mac lalu, ternyata tidak menghalang pembalak haram untuk menceroboh kawasan hutan simpan kekal (HSK) di Kelantan.

Pengarah Jabatan Perhutan negeri Kelantan Abdul Khalim Abu Samah berkata sepanjang tempoh itu, pihaknya telah mengesan sebanyak 23 kes pencerobohan HSK terutamanya di Gua Musang, Kuala Krai dan Machang.

Beliau berkata, HSK di Ulu Sat, Machang seluas 14,710 hektar adalah kawasan yang kerap diceroboh pembalak haram kerana di situ dikatakan mempunyai lebih 1,000 spesis kayu bermutu tinggi seperti Balau, Balau Merah, Chengal dan Merbau yang boleh mencapai harga RM1,500 satu meter padu.

“Pencerobohan yang dilakukan bagi mendapatkan kayu bermutu tinggi, dilakukan sebilangan pembalak secara kecil-kecilan dan biasanya kumpulan ini didalangi penduduk tempatan dan warga asing yang mempunyai kemahiran membelah kayu.

“Walaupun PKP didapati tidak menakutkan penceroboh tersebut, namun dengan tindakan pantas penguatkuasa sejak Mac, seramai 13 individu termasuk sembilan warga asing dari Thailand dan Myanmar berjaya ditahan,” katanya ketika dihubungi, hari ini.

Mengulas lanjut, Abdullah Khalim berkata, sepanjang PKP pihaknya masih meneruskan pemantauan dan penugasan selain masih terus menerima maklumat daripada orang ramai.

Jelasnya, dalam tempoh tiga hari lalu tiga kes telahpun dibawa ke mahkamah dan dijatuhkan hukuman selain merampas pelbagai jenis kayu, mesin dan kenderaan daripada pembalak haram, bernilai lebih RM40,000. – Bernama


Op Selamat 18: Lebih 4,000 saman dikeluarkan polis Melaka

MELAKA, 3 Syawal 1443H, Rabu – Polis Melaka mengeluarkan 4,477 saman dalam tempoh lima hari pelaksanaan Op Selamat 18 sempena Hari Raya Aidilfitri sejak 29 April lepas.

Ketua Jabatan Siasatan dan Penguatkuasaan Trafik (JSPT) Melaka Supt Amran @ Mohamad Zaki Omar berkata daripada jumlah itu, sebanyak 3,496 saman dikeluarkan atas pelbagai kesalahan yang diletakkan pada kenderaan tanpa kehadiran pemandu atau tanpa ditahan polis.

Beliau berkata sebanyak 981 saman dikeluarkan secara bersemuka kepada pesalah trafik sebaik sahaja mereka dikesan melanggar kesalahan lalu lintas.

“Melaka Tengah mencatatkan pengeluaran saman tertinggi iaitu sebanyak 3,691 saman diikuti Jasin (687 saman) dan Alor Gajah (98 saman).

“Selain itu, sebanyak 340 kes kemalangan jalan raya dicatatkan dalam tempoh lima hari berkenaan berbanding 291 kes kemalangan dalam tempoh sama pada Op Selamat 15 sempena Hari Raya Aidilfitri,” katanya kepada pemberita ketika membuat tinjauan aliran trafik di Tol Ayer Keroh di sini hari ini.

Beliau berkata dalam tempoh sama tahun ini, sebanyak dua kemalangan maut direkodkan berbanding tiga kemalangan maut pada Op Selamat terdahulu.

Katanya kes kemalangan maut berkenaan melibatkan penunggang motosikal yang merupakan golongan berisiko tinggi terlibat dalam kemalangan jalan raya.

Amran berkata polis Melaka akan meneruskan pendekatan secara penguatkuasaan menyeluruh dan penyuraian trafik di 12 jalan yang dikenal pasti sering berlaku kemalangan jalan raya di negeri berkenaan.

Beliau berkata jalan berkenaan melibatkan lima lokasi di Melaka Tengah, Alor Gajah (empat lokasi) dan Jasin (tiga lokasi).


Penutupan sempadan Gaza dilanjut, halang buruh Palestin cari rezeki

GAZA, 4 Rabiulawal 1445H, Rabu – Pihak berkuasa negara haram Israel mengumumkan penutupan tambahan di sempadan Gaza, sekali gus menghalang perjalanan 18,000 buruh Palestin yang berulang alik untuk mencari rezeki di luar Gaza.

Pengumuman dikeluarkan oleh Penyelaras Aktiviti Kerajaan di Wilayah (COGAT) memaklumkan penutupan lintasan sempadan Beit Hanoun (Erez) antara Gaza dan Israel akan diteruskan sehingga diberitahu kelak.

Penutupan lintasan berkenaan adalah amalan biasa semasa cuti umum namun didakwa oleh tentera sebagai langkah pencegahan.

Pintu sempadan ini pada asalnya dijangka beroperasi semula pada Ahad lalu tetapi penutupan sempadan Beit Hanoun (Erez) berterusan sehingga kini.

Bagaimanapun, pengecualian akan dibuat untuk kes-kes kemanusiaan namun, penduduk Palestin perlu mendapat kelulusan COGAT, pasukan yang bertanggungjawab terhadap hal ehwal Palestin.

Keputusan penutupan berkenaan dibuat sebagai hukuman kepada penduduk Palestin yang memprotes dan membakar tayar selepas kumpulan peneroka haram berhimpun bagi meraikan sambutan tahun baharu di kawasan Masjid al-Aqsa hujung minggu lalu.

Dalam kejadian berkenaan, lebih 300 peneroka haram memasuki ruang solat di masjid di bawah kawalan polis.

Sementara itu, kumpulan hak asasi manusia berkata, penutupan lintasan sempadan itu dibuat sebagai hukuman kolektif yang sangat memudaratkan buruh dan keluarga penduduk Palestin, serta orang lain yang menerima pas keluar untuk keperluan kemanusiaan yang mendesak. – Agensi


UMNO beri gambaran tidak akan bekerjasama dengan PAS di Kedah

BANGI, 18 Muharam 1444H, Selasa – UMNO Kedah memberi gambaran untuk tidak mengadakan kerjasama dengan PAS pada Pilihan Raya Umum Ke-15 (PRU15).

Naib Presiden UMNO, Datuk Seri Mahdzir Khalid berkata, perkara itu dibuat selepas rasa kesal dengan kenyataan Ketua Pengarah Pilihan Raya PAS Pusat, Datuk Seri Muhammad Sanusi Md Noor yang menyifatkan UMNO kini tidak sekuat dahulu selain yakin mampu menambah kerusi dimenangi berbanding PRU sebelum ini.

“Muhammad Sanusi sepatutnya berunding dengan UMNO terlebih dahulu berhubung perkara itu bukannya buat kenyataan di media.

“Tindakan tersebut dilihat tidak sesuai selain bakal menimbulkan pertelingkahan serta burukkan lagi keadaan,” katanya seperti dipetik media, hari ini.

Malah, Mahdzir yang merupakan Ahli Parlimen Padang Terap menegaskan, setiap parti ada kekuatan masing-masing dan biarlah rakyat yang menentukan.

Sebelum ini, PAS Kedah melahirkan keyakinan mentadbir negeri itu sendiri dan memenangi sekurang-kurangnya 22 kerusi Dewan Undangan Negeri (DUN) pada pilihan PRU15 dan sedia bekerjasama dengan UMNO sekiranya berminat.

Muhammad Sanusi berkata, PAS Kedah yakin dapat menambah bilangan kerusi yang boleh dimenangi berbanding 15 pada PRU14 berdasarkan kedudukan parti itu di Kedah kini dilihat semakin kukuh dan kuat.

Katanya lagi, UMNO boleh ‘menumpang’ kekuatan PAS di Kedah sekiranya parti tersebut berhasrat untuk bekerjasama di negeri itu.

Pautan berkaitan;
https://ismaweb.net/2022/08/14/1pas-kedah-tengah-kuat-boleh-kalau-umno-nak-tumpang/


KWSP diminta fleksibel benar pengeluaran daripada Akaun 1

KUALA LUMPUR, 23 Rabiulawal 1442H, Isnin – Menteri Kewangan, Tengku Datuk Seri Zafrul Tengku Aziz berkata beliau telah menasihati Kumpulan Wang Simpanan Pekerja (KWSP) agar lebih fleksibel untuk membenarkan lebih ramai pencarum mengeluarkan simpanan mereka daripada Akaun 1.

“Saya sudah berbincang dengan pihak pengurusan KWSP hari ini dan mereka telah berjanji untuk mengumumkan mengenai cara hendak mengeluarkan dan siapa yang akan layak mengeluarkan wang simpanan daripada Akaun 1.

“Nasihat saya kepada pihak pengurusan KWSP adalah untuk memperluaskan (lebih daripada sasaran) dan fleksibiliti kepada lebih ramai pencarum dapat mengeluarkan (simpanan mereka),” katanya dalam satu wawancara khas bersama Buletin Utama TV3, di sini.

Tengku Zafrul berkata permintaan itu dibuat selepas mendengar keluhan rakyat mengenai pengumuman bahawa hanya pengeluaran bersasar diberikan kepada Akaun 1.

Sebelum ini KWSP telah pun memperkenalkan kemudahan pengeluaran i-Lestari pada April yang membenarkan ahli membuat pengeluaran sebanyak RM500 sebulan selama tempoh 12 bulan dengan jumlah keseluruhan sehingga RM6,000.

Skim itu telah memanfaatkan kira-kira 4.7 juta ahli dengan nilai RM11.6 bilion.

Semasa Belanjawan 2021, Tengku Zafrul telah mengumumkan kemudahan pengeluaran simpanan KWSP daripada Akaun 1 secara bersasar sebanyak RM500 sebulan dengan jumlah sehingga RM6,000 bagi tempoh 12 bulan untuk meringankan beban kewangan ahli-ahli yang terjejas.

Mengambil kira kedua-dua inisiatif i-Lestari serta kemudahan pengeluaran Akaun 1 itu, jumlah keseluruhan pengeluaran adalah sebanyak RM12,000. – Bernama


Peluang kedua: PH umpama hidung tak mancung, pipi tersorong-sorong

Oleh Ainul Illia Meor Suzurudin

BANGI, 7 Safar 1444H, Ahad – “Rakyat telah lama menolak Pakatan Harapan (PH), jadi janganlah jadi hidung tak mancung pipi tersorong sorong.

“Tiada makna peluang kedua kerana telah terbukti PH gagal memerintah negara”, bidas Setiausaha Agung BERJASA, Ir Ts Muhammad Lukman Al-Hakim Mohamad.

Beliau berkata demikian mengulas kenyataan Jawatankuasa Pendidikan PH (JKPPH) yang meminta rakyat memberikan peluang kedua untuk memerintah semula negara, kononnya bagi membolehkan proses mereformasi sistem pendidikan diteruskan.

JKPPH dalam kenyataan semalam mendakwa, PH berjaya menghentikan skandal kewangan membabitkan pendidikan masa depan anak-anak di bangsa di Sarawak apabila Mahkamah Tinggi Kuala Lumpur mendapati mereka bersalah dan dijatuhi hukuman.

Tidak menganggap itu sebagai kejayaan PH, Muhammad Lukman berkata, jika dilihat pemerintahan PH selama 22 bulan, banyak isu-isu keselamatan, kedaulatan salah laku dan rasuah yang berlaku termasuklah kes Lim Guan Eng sendiri.

“Bahkan PH gagal membawa kemajuan kepada ekonomi, gagal menyatupadukan rakyat berbilang kaum, gagal dari segala aspek.

“Peluang yang diberikan sudah cukup untuk membuktikan mereka tidak lagi layak memimpin dan kepimpinan baharu Malaysia harus dilantik dalam PRU15 nanti,” katanya ketika dihubungi Ismaweb.net.

Justeru, mana-mana parti dan pemimpin yang mentadbir selepas PRU15 nanti, harus lah mengambil iktibar daripada kegagalan PH.

Jelasnya, pakatan yang dibina atas asas yang tidak kukuh, tiada kesatuan agenda, tiada perpaduan yang mantap serta tiada kepimpinan yang telus di kalangan parti komponen seperti PH bakal membawa kepada satu bencana besar.

“Kita dapat lihat selepas PRU14 negara mengalami ketidakstabilan politik yang amat membahayakan. Inilah yang harus kita pelajari dan jangan ulang.

“Kestabilan politik itu akan membawa kepada kestabilan ekonomi dan juga kemajuan negara,” katanya.

Beliau menegaskan, pakatan baharu yang akan lahir selepas PRU15 ini haruslah stabil dan memiliki agenda perjuangan yang jelas.

“Pakatan yang hanya mementingkan kemajuan rakyat dan negara dan bukannya kepentingan parti politik mahupun individu tertentu dalam parti politik tersebut,” katanya.


Thailand buka semula sekolah kecuali di wilayah Samut Sakhon

BANGKOK, 14 Jamadilakhir 1442H, Rabu – Thailand akan membuka semula kebanyakan sekolah, kecuali di wilayah Samut Sakhon – yang menjadi pusat wabak COVID-18 terbaharu di negara itu.

Awal Januari lalu, Kementerian Pendidikan mengarahkan sekolah ditutup di 28 wilayah yang diisytiharkan sebagai kawasan di bawah kawalan maksimum.

Semua sekolah awam dan swasta serta institusi pendidikan di 27 wilayah, termasuk Bangkok dibenarkan memulakan sesi pembelajaran mulai 1 Februari, menurut Menteri Pendidikan, Nathapol Teepsuwan.

Arahan itu turut menetapkan prosedur operasi standard (SOP) dengan setiap kelas tidak boleh melebihi 25 orang, dan mewajibkan pemakaian pelitup muka serta penggunaan pencuci tangan.

Bagaimanapun, sekolah masih ditutup di Samut Sakhon, selepas wujud kluster baharu membabitkan peniaga pasar makanan laut yang disahkan positif pada pertengahan Disember.

Pengumuman itu dibuat selepas negara melaporkan jumlah kes harian kedua tertinggi hari ini, dengan majoriti kes di Samut Sakhon.-  Agensi


Jutaan pelarian terjejas, HRW beri amaran risiko tutup kem di Iraq

BAGHDAD, 17 Rabiulakhir 1442H, Khamis – Human Rights Watch (HRW) memberi amaran mengenai rancangan Iraq untuk menutup kem pelarian dalam negara (IDP) akan menyebabkan lebih ramai yang kehilangan tempat tinggal.

Organisasi itu berkata, pihak berkuasa tidak boleh memaksa penduduk kem keluar tanpa memastikan inisiatif tempat tinggal baharu, makanan, air dan perkhidmatan asas lain terjamin.

HRW juga meminta supaya Iraq memberikan notis pemberitahuan sekurang-kurangnya 30 hari kepada penghuni kem, selain menyediakan kemudahan pengangkutan bagi mereka yang terjejas.

Bulan lalu, pihak berkuasa Iraq mengumumkan rancangan untuk menutup kem IDP di Kirkuk, Saladin dan Anbar.

Sementara, beberapa lagi kem lain juga akan ditutup bermula tahun depan yang menyebabkan kira-kira 1.5 juta orang bakal kehilangan tempat tinggal.

Penyelidik HRW, Belkis Wille berkata, pendekatan memaksa penduduk keluar daripada kem IDP – yang menjadi tempat berlindung dan meneruskan hidup – selama bertahun-tahun akan menjadikan mereka lebih rentan.

Pertubuhan Bangsa-Bangsa Bersatu (PBB) menganggarkan sekurang-kurangnya 5.5 juta rakyat Iraq dipaksa meninggalkan rumah mereka sewaktu konflik pertempuran dengan Daesh.-  Agensi


Bom masjid Afghanistan: Dunia Islam harus bersuara, bertindak

KUALA LUMPUR, 9 Rabiulawal 1443H, Sabtu – Dengan bumi Afghanistan sekali lagi berduka dengan kejadian pengeboman berani mati yang berlaku di masjid untuk kali ketiga pada Oktober, pemimpin dunia Islam harus segera bersuara dan bertindak bagi mengelak kejadian yang sama daripada terus berulang.

Menurut kenyataan yang memetik Ketua Pegawai Operasi Global Peace Mission (GPM) Malaysia di Kabul, Syahrir Azfar Saleh, corak serangan yang sama berlaku sekali lagi semalam (Jumaat), di Kandahar dengan jumlah yang terkorban lebih 23 orang.

Kejadian pertama berlaku pada 3 Oktober 2021 di Masjid Eid Gah, Kabul membunuh sekurang-kurangnya lima orang. Selang lima hari berikutnya, pengeboman berani mati dilakukan di sebuah masjid di Kunduz ketika masyarakat Afghanistan sedang menunaikan solat Jumaat yang membunuh lebih 80 orang.

GPM di dalam kenyataan kekesalan berkenaan pengeboman yang berlaku pada minggu lepas di Kunduz telah melahirkan gesaan agar semua pihak yang bertelagah untuk menyelesaikannya di meja rundingan dan tidak melibatkan keselamatan dan nyawa orang awam.

Namun begitu, kejadian yang masih berlaku selang seminggu dengan modus operandi yang sama ini benar-benar memerlukan tindakan daripada pemimpin negara-negara Islam untuk membantu Afghanistan meredakan tekanan yang sengaja dibuat oleh pihak-pihak yang cuba mengambil kesempatan dalam keadaan Afghanistan yang masih belum stabil.

Rakyat Afghanistan pastinya telah terlalu letih dengan pergolakan demi pergolakan yang berlaku dan perlu diberi ruang untuk kembali bernafas dalam suasana yang aman dan tenang.

Lakukanlah sesuatu sebelum keadaan menjadi lebih teruk dan akhirnya kita terpaksa melihat kancah peperangan yang tiada berkesudahan di bumi Afghanistan, kata kenyataan itu. – Bernama


WHO saran bina vaksin untuk semua jenis influenza haiwan

LONDON, 30 Rejab 1444H, Selasa – Kerajaan disarankan melabur untuk membuat vaksin bagi semua jenis virus influenza yang wujud dalam haiwan, sebagai polisi insurans sekiranya berlaku wabak pada manusia.

Ini susulan kebanyakan negara dari Amerika Syarikat (AS), Britain, Perancis dan Jepun mengalami rekod kehilangan ayam ekoran wabak selesema burung sebelum ini.

Ketua Saintis Pertubuhan Kesihatan Sedunia (WHO), Jeremy Farrar berkata, penyebaran baru-baru ini membabitkan mamalia H5N1 – biasanya dikenali sebagai selesema burung – perlu dipantau meskipun risiko kepada manusia kekal rendah.

Katanya, WHO mahu melihat industri farmaseutikal sekurang-kurangnya menjalankan beberapa ujian klinikal untuk semua jenis influenza supaya pembuatan global tidak perlu bermula dari awal jika wabak berlaku.

“Kebimbangan saya bahawa kita bergerak perlahan melihat sesuatu yang mungkin tidak akan berlaku.

“Tetapi jika ia berlaku, adakah kita akan melihat kembali apa yang dilakukan pada masa ini dan mengapa kita tidak bertindak lebih awal lagi?,” katanya dalam taklimat media, pada Isnin.

Farrar – seorang saintis klinikal – dilantik mengetuai saintis WHO pada Disember lalu, dan akan secara rasmi menyertai agensi itu pada hujung tahun ini.-  Agensi


KKM nafi beri kebenaran rentas negeri bagi individu lengkap dos vaksin

KUALA LUMPUR, 12 Zulhijjah 1442H, Khamis – Berikut adalah penafian berita tular dalam media sosial oleh agensi yang bertanggungjawab, melalui kenyataan media Pasukan Respons Pantas Kementerian Komunikasi dan Multimedia (KKMM) pada 12.30 tengah hari ini:

Kementerian Kesihatan (KKM) menafikan kenyataan petikan video berdurasi 20 saat yang menunjukkan seolah-olah kerajaan memberi kebenaran untuk rentas negeri dan daerah bagi mereka yang telah lengkap menerima dos vaksin, seperti yang sedang tular di media sosial.

KKM menjelaskan petikan video tular yang dimaksudkan merupakan video siaran berita arus perdana bertarikh 1 April lepas yang berdurasi selama satu minit serta telah disunting dan disebarkan menerusi aplikasi WhatsApp untuk mengelirukan orang ramai.

Kementerian itu menasihati masyarakat untuk sentiasa membuat semakan di media sosial rasminya untuk mendapatkan maklumat terkini yang sahih. – Bernama


Sanusi beri bayangan sokongan cukup dalam Dewan Rakyat

ALOR SETAR, 17 Syawal 1444H, Isnin – Menteri Besar Kedah, Datuk Seri Muhammad Sanusi Md Nor seolah-olah memberi bayangan pembangkang mempunyai sokongan mencukupi dalam Dewan Rakyat untuk membentuk kepimpinan baharu di negara ini.

Bagaimanapun, beliau enggan mengulas lanjut mengenai kemungkinan tersebut, selain berkata, perkara itu tidak boleh didedahkan buat masa sekarang.

“(Kerajaan Persekutuan baharu) tidak lama lagi? rahsia,” katanya seperti dilapor Sinar Harian.

Namun, katanya, suatu perubahan dijangka akan berlaku tidak lama lagi.

“Tak lama dah, dia kata Tan Sri Annuar Musa pun kata tak lama dah. Tan Sri Noh pun ada sini,” katanya.

Muhammad Sanusi dalam ucapannya turut mendakwa gabungan Pakatan Harapan dan Barisan Nasional (PH-BN) melakukan ekstremisme kuasa termasuk menggunakan dana kerajaan untuk melaksanakan kempen memenangi sokongan rakyat.

Dakwanya, perbuatan itu sedang memberi kesan kepada seluruh rakyat di negara ini menerusi peruntukan kerajaan di bawah kementerian yang digunakan untuk melaksanakan aktiviti kempen PH-BN.

“Mereka marah sangat dekat saya, sebab saya kata hendak buat jamuan raya ke hendak kempen pilihan raya?,”soalnya.


Disuntik 2 vaksin COVID-19 boleh ke luar negara: PM

KUCHING, 19 Syaaban 1442H, Khamis – Tan Sri Muhyiddin Yassin memberi jaminan rakyat Malaysia yang sudah menerima dua dos vaksin COVID-19 boleh merentas negeri.

Perdana Menteri berkata, bukan itu sahaja, mereka juga dijangka boleh ke luar negara dengan syarat memiliki sijil pengesahan.

Katanya, kerajaan sudah berbincang dengan beberapa negara bagi membolehkan rakyat Malaysia melakukan perjalanan ke negara terbabit.

Beliau berkata, sijil akan diberikan bagi membuktikan individu sudah menerima dua dos vaksin sekali gus menjadi ‘pasport’ untuk mereka bergerak.

“Kita sudah berbincang dengan Majlis Keselamatan Negara untuk membenarkan sesiapa yang sudah mendapat dua dos suntikan merentas daerah, negeri atau ke sana ke sini tanpa halangan pihak berkuasa.

“Malah dengan sijil itu juga, mereka boleh melakukan perjalanan ke Jepun, Shanghai, Hong Kong atau Jakarta,” katanya seperti dipetik Harian Metro, hari ini.

Pada masa sama, Muhyiddin mengulangi nasihat kepada orang ramai agar tidak bimbang untuk menerima suntikan vaksin COVID-19.

“Saya sama juga seperti Ketua Menteri (Datuk Patinggi Abang Johari Abang Openg), kekal sihat dan cergas selepas menerima dua dos vaksin itu.

“Tiada apa yang perlu dibimbangkan, vaksin itu selamat dan dijamin melindungi kita,” katanya.


Status Tanah Rizab Melayu tak perlu dibatal di infrastruktur awam

KUALA LUMPUR, 24 Rabiulakhir 1442H, Khamis – Status Tanah Rizab Melayu (TRM) tidak perlu dibatalkan, meskipun kawasan itu mempunyai infrastruktur awam kerajaan.

Bagaimanapun, perkara ini masih tertakluk kepada dasar ditetapkan pihak berkuasa negeri masing-masing, kata Timbalan Menteri Tenaga dan Sumber Asli, Ali Biju.

Katanya, Pesuruhjaya Tanah Persekutuan (PTP), entiti yang memiliki tanah yang dibangunkan infrastruktur awam bagi kerajaan diiktiraf sebagai Melayu di setiap negeri berdasarkan semua enakmen TRM di Semenanjung.

“Urusan pembatalan TRM di bawah bidang kuasa pihak berkuasa negeri masing-masing mengikut enakmen TRM negeri masing-masing.

“PTP pula adalah entiti yang memiliki tanah infrastruktur awam bagi kerajaan Persekutuan dan PTP diiktiraf sebagai Melayu di setiap negeri.

“Jadi, tiada keperluan bagi mana-mana kawasan TRM yang mempunyai infrastruktur awam kerajaan Persekutuan perlu dibatalkan,” katanya.

Beliau menjawab soalan tambahan Datuk Mohd Nizar Zakaria (BN-Parit) mengenai apakah dasar kementerian berkaitan peningkatan dan pengurangan TRM dan adakah semua TRM yang digunakan bagi infrastruktur awam diganti semula.


Warganegara, warga asing boleh mohon MyTravelPass esok

PUTRAJAYA, 19 Safar 1442H, Rabu  – Beberapa kategori permohonan untuk kebenaran masuk atau keluar dari Malaysia bagi warganegara dan warga asing, dalam tempoh Perintah Kawalan Pergerakan Pemulihan (PKPP) sehingga 31 Disember boleh dilakukan melalui “single window” iaitu sistem MyTravelPass, yang boleh diakses di laman sesawang rasmi Jabatan Imigresen (JIM), mulai esok.

Ketua Pengarah Imigresen Datuk Khairul Dzaimee Daud berkata, tempoh proses kelulusan bagi permohonan melalui MyTravelPass adalah lima hari bekerja.

“Jika seseorang itu perlu masuk atau keluar dari Malaysia pada 10 haribulan, permohonan MyTravelPass perlu dikemukakan kepada JIM sebelum 5 haribulan. Permohonan perlu disertakan dokumen sokongan yang berkaitan,” katanya dalam sidang media di sini, hari ini.

Kategori permohonan yang boleh dikemukakan melalui MyTravelPass adalah permohonan masuk melalui “Singapura Reciprocal Green Lane” dan “Periodical Commuting Arrangement”, permohonan keluar negara oleh rakyat Malaysia atas sebab yang boleh dipertimbangkan dan permohonan masuk oleh warga asing atau penduduk tetap, katanya.

Kategori lain termasuklah permohonan masuk oleh majikan bagi kategori pembantu rumah asing dan pas lawatan kerja sementara, permohonan masuk oleh warga asing kategori pasangan kepada warganegara Malaysia atau pasangan kepada penduduk tetap, atau anak kepada warganegara Malaysia atau penduduk tetap, permohonan masuk oleh warga asing ekspatriat dan permohonan masuk oleh warga asing di bawah program “Malaysia My Second Home”, katanya.

“Kelulusan yang diberikan, sama ada lulus atau gagal adalah melalui e-mel. Mereka yang memberikan deklarasi, maklumat yang salah atau dokumen palsu boleh dikenakan tindakan di bawah Akta Imigresen. Mohon mudah, tapi kelulusan belum tentu,” katanya.

Sebelum ini, ketika pelaksanaan Perintah Kawalan Pergerakan Bersyarat (PKPB), permohonan keluar masuk ke negara ini oleh warganegara dan warga asing dibuat melalui e-mel JIM bagi semua jenis permohonan.

Keadaan itu, menurut Khairul Dzaimee menyebabkan JIM menerima aduan tentang kelewatan mendapatkan keputusan kerana terlalu banyak e-mel diterima sehingga 8,000 e-mel pada satu-satu masa.

Khairul Dzaimee berkata, senarai kategori bagi permohonan MyTravelPass itu berkemungkinan dikaji semula selepas PKPP tamat pada 31 Disember depan, namun ia bergantung kepada keadaan ketika itu.

“Bagi warga tempatan dan warga asing yang termasuk dalam kategori dibenarkan keluar atau masuk terus tanpa perlu memohon kelulusan awal, kebenaran ini masih berkuat kuasa dan mereka tidak perlu memohon kebenaran melalui sistem MyTravelPass,” katanya.

Sistem MyTravelPass dibangunkan oleh bahagian sistem teknologi maklumat JIM dan ia adalah satu inisiatif hujung ke hujung perkhidmatan kerajaan untuk memantapkan sistem penyampaian.

Ditanya mengenai penghantaran pulang pendatang tanpa izin, Khairul Dzaimee berkata, sehingga 5 Oktober, sebanyak 26,792 orang sudah dihantar pulang dan antara jumlah tertinggi ialah warga Indonesia (11,919), Bangladesh (3,855), Thailand (2,036) India (2,013) dan Myanmar (1,924).

Jumlah tangkapan pendatang tanpa izin dari 1 Januari hingga 6 Oktober ialah 31,323 orang dan jumlah yang berada di depot tahanan JIM sekarang ialah 15,626 orang. -Bernama


Israel bunuh 172 rakyat Palestin sejak awal 2023: Laporan

RAMALLAH, 13 Safar 1445H, Rabu – Pasukan pengganas Israel telah membunuh 172 rakyat Palestin sejak awal 2023, berbanding 155 orang sepanjang tahun lalu, menurut Pejabat Penyelarasan Hal Ehwal Kemanusiaan PBB (OCHA).

Menerusi laporan dwi-mingguan yang dikeluarkan semalam, OCHA berkata, tahun 2022 menyaksikan kematian tertinggi direkod di Tebing Barat, termasuk Baitulmaqdis Timur sejak 2005.

Laporan itu mendedahkan, dalam tempoh dua minggu pada 8 hingga 21 Ogos, seramai 559 rakyat Palestin termasuk 148 kanak-kanak cedera akibat serangan tentera Israel di Tebing Barat.

Katanya, jumlah itu turut meliputi 21 mangsa yang cedera akibat peluru hidup.

“Sejak awal tahun, seramai 705 rakyat Palestin telah cedera dengan peluru hidup oleh tentera Israel di Tebing Barat, jumlah itu hampir dua kali ganda untuk tempoh sama pada 2022, iaitu 411,” kata OCHA.

Menurut laporan itu, 16 rumah dan satu struktur pertanian telah dirobohkan atas alasan tindakan punitif sejak awal 2023, berbanding 14 bangunan tahun lalu dan tiga pada 2021.

“Perobohan punituf adalah satu bentuk hukuman kolektif dan ia adalah haram di bawah undang-undang antarabangsa.

“Pasukan Israel menyekat pergerakan rakyat Palestin di pelbagai lokasi di seluruh Tebing Barat, menganggu akses beribu-ribu rakyat Palestin kepada mata pencarian dan perkhidmatan,” katanya.

Laporan itu juga mendedahkan bahawa pihak berkuasa pendudukan Israel telah melakukan 41 perobohan atau rampasan terhadap 22 sekolah di Kawasan C Tebing Barat dan Baitulmaqdis Timur sejak 2010, atas alasan kononnya tiada permit.-  Agensi


Desak batal darurat, tak malu ke?

BANGI, 3 Jamadilakhir 1442H, Sabtu – PAS membidas tindakan segelintir pemimpin yang mendesak Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah membatalkan darurat.

Bendaharinya, Datuk Iskandar Abdul Samad berkata, gesaan berkenaan tidak sesuai dilakukan ketika ini tatkala Yang di-Pertuan Agong sedang sibuk membantu mangsa banjir.

Sebaliknya, katanya, pihak berkenaan hanya sibuk bermain politik dan seolah-olah tidak mempedulikan rakyat yang sedang dalam kesusahan.

“Ada yang sibuk desak YDPA (Yang di-Pertuan Agong) batalkan darurat tapi YDPA sibuk melawat dan bantu mangsa banjir. Tak rasa malu ke?,” soalnya dalam ciapannya di laman Twitter, hari ini.

Terdahulu, Ketua Pembangkang, Datuk Seri Anwar Ibrahim pada Khamis meminta semua Ahli Parlimen mengutuskan warkah kepada Yang di-Pertuan Agong bagi memohon pengisytiharan darurat dibatalkan dan Parlimen bersidang secepat mungkin.

Dalam surat yang dihantar kepada Ahli Parlimen, Anwar yang juga Presiden PKR meminta mereka menulis warkah itu pada Jumaat supaya Parlimen dapat bersidang sebelum 31 Januari.

Sebelum ini, Yang di-Pertuan Agong pada Selasa lalu memperkenankan tempoh pelaksanaan darurat hingga 1 Ogos ini atau sehingga suatu tarikh yang lebih awal jika angka kes positif pandemik COVID-19 harian dapat dikawal dan diturunkan dengan berkesan.

Perkenan itu diberikan selepas Perdana Menteri Tan Sri Muhyiddin Yassin menyembah maklum keputusan Mesyuarat Jemaah Kabinet dan mengambil kira rundingan Seri Paduka Baginda dengan Raja-Raja Melayu pada Isnin.


Vernakular: UMNO, PAS dipermainkan

JIKA mahu menguasai bahasa kebangsaan, murid-murid Cina dan India perlu belajar di sekolah kebangsaan.

Hal ini kerana persekitaran sekolah kebangsaan banyak membantu mereka untuk menguasai bahasa kebangsaan.

Saya pernah mempunyai pengalaman bergaul dan berkawan dengan kawan-kawan Cina dan India ketika berada di sekolah rendah.

Ketika di darjah tiga, selain Cina dan India, saya juga ada kawan beragama Sikh.

Mereka semua fasih berbahasa kebangsaan kerana mereka belajar dalam persekitaran sekolah kebangsaan, dan kami murid-murid Melayu adalah sebahagian daripada persekitaran yang membantu.

Oleh itu, cadangan untuk memperkasakan bahasa Melayu dalam kalangan murid-murid Cina, dengan membiarkan mereka berada dalam persekitaran sekolah vernakular, adalah cadangan songsang dan tidak jujur.

Salah satu alasan utama orang Cina dan India mempertahankan sekolah vernakular ialah penguasaan bahasa ibunda.

Sebenarnya, mempelajari bahasa ibunda tidak perlu sehingga pengasingan sekolah.

Boleh sahaja diwujudkan subjek bahasa ibunda masing-masing di sekolah kebangsaan.

Soal persekitaran yang membantu penguasaan bahasa ibunda tidak timbul, kerana selain bahasa ibunda ialah bahasa pertuturan harian di rumah, pemansuhan sekolah vernakular akan meningkatkan bilangan murid Cina dan India di sekolah kebangsaan, selain guru-guru.

Logik mudah ini tidak sukar untuk difahami.

Namun parti-parti politik dan pihak-pihak berkepentingan seperti Dong Zong hanya memikirkan kepentingan masing-masing dan melupakan kepentingan negara.

Pendidikan ialah wahana untuk memupuk perpaduan nasional. Kepentingan negara ini sepatutnya diutamakan.

Tetapi selepas puluhan tahun merdeka, ternyata watan ini belum benar-benar merdeka kehendak dan aspirasi nasional sering diketepikan.

Ini kerana pemimpin politik kita sebenarnya terpaksa tunduk pada kehendak kaum Cina, kerana kuasa wang menentukan hampir semua pendirian pemimpin politik negara kita.

Kita perlukan pemimpin politik yang bermaruah dan berprinsip, bukan seperti lalang menurut kehendak kapitalis.

Pemimpin MCA dan DAP memainkan kad ugutan berkaitan isu vernakular ini, manakala pemimpin Melayu pula asyik mahu memenangi hati kaum Cina dan India.

Pemimpin Melayu dipermainkan, sejak dulu, kini dan selamanya, kecuali jika kita menggunakan kuasa undi untuk menyekat perkara ini daripada berterusan.

Menebus kemerdekaan watan ini tidak mudah, begitulah melepaskan tengkuk ahli politik Melayu daripada cengkaman kapitalis ultra kiasu.

Jika tidak sanggup menanggung risiko perjuangan, mengurung diri di rumah lebih baik daripada memikul tugas sebagai pemimpin politik.

Ustaz Mohd Hazizi Ab Rahman
Naib Presiden BERJASA


Guna pendekatan ‘minilateralism’ tangani isu Laut China Selatan

KUALA LUMPUR, 22 Zulkaedah 1441H, Selasa – Negara anggota ASEAN perlu segera mencari pendekatan alternatif dalam menangani peningkatan ketegangan di Laut China Selatan berhubung tuntutan wilayah bertindih kerana ia berpotensi menjejaskan keamanan dan kestabilan di rantau itu.

Tatkala masih belum ada penyelesaian jelas, penganalisis kanan Institut Kajian Strategik dan Antarabangsa (ISIS) Malaysia Thomas Benjamin Danial, berkata ASEAN mungkin boleh menimbang menggunakan pendekatan ‘minilateralism’, kerana ia dilihat mungkin menjadi lebih berkesan dalam menangani isu di Laut China Selatan.

“Negara yang terbabit langsung (negara ASEAN yang menuntut) perlu melangkah di atas asas minilateralism, berbanding mengambil sikap menunggu supaya semua negara (anggota) ASEAN bersetuju atau turut serta,” katanya kepada Bernama.

Beliau berkata: “minilateralism adalah komponen kepada multilateralisme. Dalam konteks Laut China Selatan, negara yang menuntut adalah Malaysia, Vietnam, Brunei dan Filipina, seharusnya mengorak langkah menangani isu tertunggak antara mereka, dan antara mereka dengan China tanpa terlalu banyak bergantung kepada seluruh negara anggota ASEAN yang lain.”

“Hakikatnya, ASEAN sebagai sebuah pertubuhan, perlu berperanan sebagai penyokong. Bukan selaku pihak yang menggerak dan menerajui rundingan,” katanya.

Ujar Thomas, ini kerana asas ASEAN itu sendiri berdasarkan permuafakatan, semua masalah dilihat dengan cara yang berbeza-beza.

“Dengan 10 negara, kami mempunyai 10 kepentingan nasional dan 10 cara untuk melihat masalah yang berbeza. Contohnya, Laut China Selatan. Ia tidak dipandang dengan kepentingan yang sama oleh semua 10 negara anggota, sama juga dengan isu Rohingya atau Mekong. Saya merasakan minilateralism mungkin kaedah paling berkesan,” katanya.

ASEAN dianggotai Brunei, Kemboja, Indonesia, Laos, Malaysia, Myanmar, Filipina, Singapura, Thailand dan Vietnam.

Beliau berkata rondaan tiga pihak Sulu-Laut Celebes boleh dijadikan sebagai model kerjasama.

Dikenali Rondaan Maritim Tiga Pihak, inisiatif ini dimulakan pada Jun 2017 antara Malaysia, Indonesia dan Filipina sebagai tindak balas terhadap penculikan dan serangan di kawasan itu oleh kumpulan militan Abu Sayyaf pada 2016.

Thomas berkata walaupun mempunyai beberapa perselisihan termasuk isu perbatasan, ketiga-tiga negara tetap bersepakat menangani ancaman keselamatan oleh militan.

“Begitu juga dalam isu Laut China Selatan, negara-negara yang mempunyai kepentingan harus melakukan lebih banyak perkara secara bersama. Banyak yang boleh dilakukan dengan cara ini (minilateralism),” tambah Thomas.

Negara ASEAN yang terlibat dalam pertikaian wilayah di Laut China Selatan terdiri Brunei, Malaysia, Filipina dan Vietnam. China dan Taiwan turut mengemukakan tuntutan.

Bagaimanapun, peningkatan aktiviti ketenteraan di Laut China Selatan sejak beberapa tahun kebelakangan ini, menimbulkan kebimbangan ASEAN dan beberapa pihak terbabit serta pemerhati di seluruh dunia. – Bernama


Vaksin COVID-19: Malaysia kerjasama dengan Russia

KUALA LUMPUR, 4 Safar 1442H, Selasa – Kementerian Sains, Teknologi dan Inovasi (MOSTI) melalui Institut Bioteknologi Kebangsaan (NIBM), telah menandatangani surat hasrat (LoI) dengan Kedutaan Russia untuk mendapatkan maklumat lanjut berkenaan vaksin COVID-19.

Timbalan Menteri Sains, Teknologi dan Inovasi Ahmad Amzad Hashim berkata, Dana Pelaburan Langsung Russia (RDIF) telah memperoleh hak ekslusif sebagai pembekal vaksin Sputnik V, ke seluruh dunia.

“Sputnik V merupakan vaksin yang dibangunkan oleh ‘Gamaleya National Research Centre of Epidemiology and Microbiology’ iaitu agensi yang sama membangunkan vaksin ‘Middle East Respiratory Syndrome (MERS)’.

“Ujian klinikal fasa 3 Sputnik V dijangka melibatkan peserta seluruh dunia. Perbincangan lanjut akan diadakan dengan Kedutaan Russia berkenaan vaksin itu dalam masa terdekat,” katanya pada sesi soal jawab persidangan Dewan Negara di sini hari ini.

Beliau berkata demikian semasa menjawab soalan yang dikemukakan Senator Datuk Razali Idris yang mahukan penjelaskan tentang pencapaian terkini pasukan khas di bawah MOSTI, bagi meneroka peluang dengan negara lain untuk menghasilkan vaksin COVID-19.

NIBM, katanya juga telah menandatangani LoI dengan Kedutaan Cuba di Malaysia, bagi kerjasama dengan ‘Finlay Vaccine Institute (BioCubaFarma)’ dan ‘Centre of Genetic Engineering and Biotechnology (CIGB)’, Cuba untuk mendapat akses kepada vaksin COVID-19 yang sedang dibangunkan.

Selain itu, MOSTI juga mengambil inisiatif untuk terlibat dalam pertubuhan ‘Coalition for Epidemic Preparedness Innovations (CEPI)’ bagi membolehkan negara mendapat akses kepada pembangunan vaksin, pemindahan teknologi dan kepakaran baharu, kepada penyelidik tempatan.

Ahmad Amzad berkata antara faedah yang diperoleh oleh Malaysia dengan menyertai platform CEPI adalah mendapat keutamaan untuk menyertai ujian praklinikal dan ujian klinikal vaksin baharu, terutamanya apabila berlaku sesuatu wabak.

Selain itu, Malaysia juga akan mempunyai akses kepada data-data penyelidikan dan pembangunan berkaitan penghasilan vaksin yang dibiayai oleh CEPI, termasuk penyelidikan vaksin kumpulan penyelidik Universiti Oxford.


LPT 2 buka semula laluan antara Dungun-Ajil

BANGI, 27 Jamadilawal 1444H, Khamis – Lebuhraya Pantai Timur 2 (LPT 2) membuka semula laluan antara Dungun dan Ajil untuk semua kenderaan dari Kuala Lumpur-Kuantan ke Kuala Terengganu bagi kedua-dua hala hari ini.

LPT 2 Sdn Bhd dalam kenyataan berkata, tinjauan trafik dilihat mula kembali seperti sediakala susulan pembukaan semula laluan yang pernah terjejas akibat kejadian runtuhan tanah di kilometer (km) 393.4 arah utara menghala ke Ajil, Isnin lalu.

“Kami memohon kerjasama pemandu agar berhati-hati dan mematuhi arahan petugas dan papan tanda trafik apabila menghampiri zon kerja dan laluan kontra di KM392.4 hingga KM394.6 menghala ke Kuala Terengganu yang telah diaktifkan jam 9 pagi tadi.

“Tinjauan turut mendapati trafik bergerak lancar dan petugas-petugas trafik ditempatkan di kawasan strategik bagi mengawal dan menilai keadaan dari semasa ke semasa,” katanya.

Sehubungan itu, LPT 2 Sdn Bhd menasihati pengguna untuk membuat perancangan perjalanan awal serta kekal memandu secara berhati-hati ketika musim tengkujuh.


1,000 jemaah umrah berlepas ke Tanah Suci 8 Februari

BANGI, 27 Jamadilakhir 1443H, Ahad – Kira-kira 1,000 jemaah umrah akan berlepas ke Tanah Suci 8 Februari ini selepas ditangguhkan sementara, bulan lalu.

Perkara tersebut dimaklumkan Presiden Persatuan Agensi Pelancongan Umrah dan Haji Malaysia (PAPUH), Datuk Seri Razali Mohd Sham.

Katanya, walaupun prosedur operasi standard (SOP) baharu belum dimuktamadkan, namun pihak pengendali umrah telah melakukan segala persiapan.

“Kementerian Pelancongan, Seni dan Budaya (MOTAC) memaklumkan SOP masih belum dimuktamadkan, walaupun kerajaan sudah umumkan pembukaan semula umrah 8 Februari ini.

“Kami di pihak pengendali, berpegang kepada pengumuman MOTAC mengenai pembukaan semula umrah 8 Februari ini dan jemaah juga maklum mengenainya,” katanya seperti dilapor media tempatan.

PAPUH bagaimanapun melahirkan rasa kebimbangan sekiranya berlaku pembatalan di saat-saat akhir.

“Kami agak kecewa kerana sehingga kini SOP baharu belum lagi dimuktamadkan, keadaan ini hanya menyukarkan pihak agensi memulakan operasi mengikut ketetapan baharu kerajaan.

“Dalam keadaan sekarang dengan SOP belum ada, kami tidak ada pilihan selain meneruskan sahaja persiapan umrah untuk 1,000 jemaah yang akan terbang 8 Februari ini berikutan semua urusan telah disiapkan, termasuk pengeluaran visa,” katanya.

Beliau dalam masa sama menyifatkan tidak keselarasan dan koordinasi antara KKM dan MOTAC menyebabkan perkara ini sehingga kini belum diselesaikan.

“Ketika sesi libat urus pada Rabu minggu lalu, Menteri Kesihatan, Khairy Jamaluddin memaklumkan umrah dibuka 15 Februari tetapi kemudian MOTAC mengumumkan lebih awal,” katanya.


Kabinet: Dulu kata kerajaan gagal tapi kekal tokoh sama

BANGI, 18 Muharram 1443H, Jumaat – Barisan Kabinet baharu di bawah pimpinan Perdana Menteri, Datuk Seri Ismail Sabri Yaakob tidak menunjukkan sebarang perkembangan positif, sebaliknya menampakkan ketidakmatangan ahli politik Melayu dalam meletak hala tuju negara.

Ini kerana pelantikan seramai 31 menteri termasuk empat menteri kanan dan 38 timbalan menteri itu hanya memperlihatkan beberapa muka baharu manakala selebihnya tiada beza dengan kerajaan terdahulu.

Justeru tidak menjadi kesalahan mengatakan pertukaran kerajaan kali ini seperti kebudakan-budakan, kata pemerhati politik, Ustaz Sharipudin Abdul Kadir.

Beliau menegaskan perkembangan politik semasa hanya mainan politik parti Melayu yang tidak menguntungkan bangsa majoriti.

“Helah politik yang amat kerdil. Rakyat dapat melihat dengan mata kasar.

“Dulu kata kerajaan gagal. Tukar kerajaan baharu. Tapi kekal dengan tokoh sama.

“Ada tokoh yang ditukar pun bukan kerana kepakaran tetapi lebih kepada kuota parti,” katanya ketika dihubungi Ismaweb.net hari ini.

Biarpun berpendapat barisan Kabinet yang diumumkan hari ini tidak ada perbezaan ketara dengan kerajaan Tan Sri Muhyiddin Yassin, Ustaz Sharipudin menyambut baik pelantikan tokoh lama yang kompetensi.

“Tiada apa-apa perbezaan yang ketara dengan kerajaan dulu.

“Helah politik yang menampakkan ketidakmatangan ahli-ahli politik Melayu dalam meletak hala tuju negara.

“Jelas kematangan ahli politik Melayu amat jauh. Ibarat kais pagi makan pagi kais petang makan petang. Setakat itu sahaja pemikiran ahli-ahli politik Melayu,” katanya.


PH selesai agih kerusi hujung bulan

BANGI, 18 Safar 1444H, Khamis – Pakatan Harapan (PH) dijangka menyelesaikan pembahagian kerusi bagi Pilihan Raya Umum ke-15 (PRU15) selewat-lewatnya 31 September ini.

Timbalan Presiden PKR, Rafizi Ramli bagaimanapun berkata, kedudukan calon tidak dapat ditentukan dalam tempoh terdekat kerana ia di bawah pengurusan parti masing-masing dalam gabungan itu.

“Sasaran kita (PH) untuk menyelesaikan rundingan kerusi bagi menghadapi pilihan raya menjelang 30 September ini, manakala soal calon adalah di bawah pengurusan parti masing-masing.

“Bagaimanapun saya difahamkan setakat ini perkara itu (kerusi) sudah diselesaikan membabitkan enam negeri dan kita yakin ia akan dapat diselesaikan 100 peratus menjelang 30 September ini,” katanya seperti dipetik media tempatan.

Rafizi berkata, semua parti dalam gabungan itu akan ada pertambahan kerusi membabitkan 52 kerusi yang ditandingi Parti Bersatu Pribumi (Bersatu) pada PRU14.

Mengenai kedudukan calon, bekas Ahli Parlimen Pandan itu berkata, rundingan mengenai kedudukan calon PH bagi PRU15 ketika ini berjalan lancar dan dilakukan setiap minggu dalam kalangan pemimpin gabungan berkenaan.

“Soal calon dijangka dimuktamadkan di peringkat tertinggi Majlis Presiden PH,” katanya.

Rafizi menegaskan PH akan membuat persiapan terbaik bagi menghadapi PRU15.

“Kita akan pastikan persiapan bermula 1 Oktober ini kerana kita tidak jangka bila PRU15 akan diadakan dan parti perlu bersiap sedia sepenuhnya.

“Bila dah bersiap, tidak akan timbul isu nak panggil PRU awal atau lewat,” katanya.

Rafizi berpandangan PRU15 tidak wajar diadakan pada bulan November memandangkan ketika itu adalah musim tengkujuh.


17 ditahan terbabit sindiket pinjaman tak wujud

KUALA LUMPUR, 1 Syaaban 1442H, Ahad – Polis menahan 17 individu yang disyaki bekerja di pusat panggilan untuk skim pinjaman yang tidak wujud dan sindiket pemberi pinjaman wang tidak berlesen di Pusat Perdagangan Puchong Prima, Taman Puchong Prima pada Jumaat.

Ketua Polis Daerah Subang Jaya ACP Abd Khalid Othman berkata, polis menyerbu sebuah kedai kira-kira 3 petang dan menahan lapan lelaki serta sembilan wanita termasuk pemilik premis, yang dipercayai pekerja pusat panggilan tersebut.

“Setelah memeriksa premis itu, polis merampas beberapa barang yang digunakan untuk menawarkan dan mempromosikan pinjaman palsu kepada orang ramai.

“Barang yang dirampas itu termasuk 35 telefon bimbit, lapan komputer desktop dan sebuah komputer riba,” katanya pada sidang media di Ibu Pejabat Polis Daerah (IPD) Subang Jaya di sini hari ini.

Abd Khalid berkata mereka yang ditahan berumur antara 18 hingga 37 tahun, dibawa ke IPD Subang Jaya untuk tindakan lanjut.

Beliau berkata, modus operandi sindiket itu adalah mempromosikan skim pinjaman mereka di platform media sosial termasuk melalui pesanan di aplikasi WhatsApp, dengan menyasarkan pemilik perniagaan kecil dengan tawaran pinjaman sehingga RM1,000.

“Kebanyakan laporan polis yang diterima menyatakan bahawa sindiket gagal memindahkan jumlah yang dipersetujui kepada pelanggan, tetapi masih menuntut pembayaran dengan kadar faedah yang tinggi,” katanya.

Suspek ditahan reman selama empat hari sehingga 17 Mac untuk membantu siasatan mengikut Seksyen 420 Kanun Keseksaan kerana menipu. – Bernama


Amran dilantik KSU Kementerian Luar baharu

PUTRAJAYA, 9 Zulkaedah 1443H, Khamis – Datuk Amran Mohamed Zin dilantik sebagai Ketua Setiausaha Kementerian Luar berkuat kuasa hari ini.

Ketua Setiausaha Negara, Tan Sri Mohd Zuki Ali berkata, Amran yang sebelum ini Timbalan Ketua Setiausaha (Hubungan Dua Hala) Kementerian Luar menggantikan Tan Sri Muhammad Shahrul Ikram Yaakob yang tamat tempoh lantikan secara kontrak pada 31 Mei lepas.

Mohd Zuki berkata pelantikan Amran, 55, adalah berdasarkan kelayakan dan pengalaman luas beliau dalam bidang hubungan antarabangsa dan hal ehwal luar negeri menerusi karier perkhidmatannya.

“Saya percaya dengan pengalaman, pengetahuan dan kredibiliti yang dimiliki, beliau mampu merealisasikan misi kementerian dalam penggubalan dan pelaksanaan dasar luar negara serta memajukan dan melindungi kepentingan Malaysia melalui diplomasi yang dinamik dan proaktif,” katanya dalam satu kenyataan hari ini.

Amran yang telah berkhidmat lebih 27 tahun dalam perkhidmatan awam, pernah berkhidmat sebagai Wakil Tetap Malaysia ke Pertubuhan Bangsa-Bangsa Bersatu di Geneva, Switzerland dan Duta Besar ke Turki.

Sementara itu, Mohd Zuki turut merakamkan setinggi-tinggi penghargaan dan terima kasih kepada Muhammad Shahrul atas sumbangan dan khidmat bakti beliau kepada perkhidmatan awam dan negara sepanjang tempoh perkhidmatannya. – Bernama


EXCO Melaka diumum minggu depan

MELAKA, 16 Rabiulakhir 1443H, Ahad – Datuk Seri Sulaiman Md Ali yang mengangkat sumpah sebagai Ketua Menteri Melaka ke-13 tengah malam tadi berkata, senarai Ahli Majlis Mesyuarat (Exco) Kerajaan Negeri bagi membantu pentadbirannya akan diumumkan pada minggu depan.

Katanya, beliau akan meneliti perkara berkenaan terlebih dahulu sebelum membincangkannya dengan Yang Dipertua Negeri Melaka Tun Mohd Ali Rustam.

“Insya-Allah saya akan memaklumkan perkara ini juga selepas saya mengambil kira segala aspek, kebolehan, begitu juga pengalaman (Exco) bagi setiap portfolio yang akan saya lantik nanti berlandaskan kepada mereka yang telah memenangi 21 kerusi Dewan Undangan Negeri (DUN).

Dan sudah pasti selepas itu, saya akan maklumkan kepada Tuan Yang Terutama Tun untuk berbincang dengan beliau. Insya-Allah bagi saya sedikit masa lagi, dalam masa terdekat.. should be next week (minggu depan)  kot,” katanya.

Beliau berkata demikian kepada pemberita selepas Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia di hadapan Mohd Ali di Dewan Seri Utama.

Ditanya mengapa istiadat mengangkat sumpah jawatan berkenaan diadakan awal berbanding jadual asal pada petang nanti, Sulaiman berkata, perkara itu perlu disegerakan kerana ada Mesyuarat Menteri-menteri Besar dan Ketua-ketua Menteri pada Selasa, disusuli dengan Mesyuarat Majlis Raja-Raja  di Kuala Lumpur.

“So (Jadi) masa itu agak suntuk, besok (hari ini) dah hari Ahad, kemudian banyak perkara yang perlu kita perbincangkan dulu dengan Tuan Yang Terutama Tun.

Bila finalised (dimuktamadkan) hari Selasa kita nak bergerak (ke kedua-dua mesyuarat tersebut)…kena angkat sumpah juga pada malam tadi” katanya.

Dalam pada itu, Sulaiman berjanji beliau akan menjadi pemimpin untuk semua rakyat negeri Melaka tanpa mengira etnik, kaum, bangsa mahupun agama.

“Sebagai Ketua Menteri Melaka yang baharu saya akan menunaikan kewajipan seperti rakyat negeri Melaka mahukan serta menggalas aspirasi Tuan Yang Terutama Tun dalam memasyhurkan negeri Melaka di persada antarabangsa.

“Di kesempatan ini saya juga ingin mengucapkan sekalung tahniah dan terima kasih kepada seluruh jentera pentadbiran Kerajaan Negeri Melaka yang mengurus dan mentadbir negeri Melaka sejurus pembubaran DUN Melaka bermula 4 Oktober sehinggalah keputusan Pilihan Raya Negeri (PRN) malam tadi,” katanya. – Bernama


1,000 muflis di Jepun, industri restoran terjejas teruk

TOKYO, 21 Jamadilakhir 1442H, Rabu – Industri restoran di Jepun antara paling teruk terjejas akibat wabak COVID-19 menyaksikan kira-kira 1,000 restoran alami kerugian, lapor Jiji Press.

Menurut data dikeluarkan firma penyelidikan, Tokyo Shoko Research Ltd. sebuah penginapan di wilayah Aichi yang menangguhkan operasinya sejak Februari tahun lalu, menjadi perniagaan pertama yang gulung tikar.

Pada Jun 104 kes muflis dilaporkan, kemudian pada bulan Julai dan Ogos terdapat penurunan sebelum ia kekal melebihi 100 sejak September.

Kemerosotan industri restoran menyebabkan 46 pemborong makanan dan minuman selain 31 pembuat makanan turut muflis. Sebanyak 62 buah hotel turut mengalami kegagalan.

Sementara itu, data Kementerian Buruh menunjukkan jumlah pekerja industri restoran yang dipecat atau kontraknya tidak diperbaharui melebihi 10,000, di kedudukan kedua selepas industri pembuatan.

Kerajaan berusaha memastikan perniagaan kekal dapat bertahan dan pekerja tidak diberhentikan melalui pelbagai inisiatif seperti pinjaman tanpa faedah dan cagaran serta subsidi penyesuaian pekerjaan.

“Tetapi mungkin terdapat peningkatan kegagalan dalam kalangan perniagaan kecil terutama yang kehabisan sumber untuk meneruskan perniagaan tanpa ada tanda-tanda pemulihan,” kata seorang pegawai di Tokyo Shoko Research.

Banyak perniagaan merungut kerana kerajaan pusat dan negeri dikatakan gagal mengambil langkah pencegahan COVID-19 yang benar-benar berkesan. – Bernama


Kebakaran besar berhampiran stesen kereta api di London

LONDON, 18 Zulkaedah 1442H, Selasa – Kira-kira 100 anggota bomba berjaya mengawal kebakaran besar berhampiran stesen kereta api Elephant and Castle di tengah London.

Briged Bomba London berkata, 15 jentera bomba dan kru mereka bertungkus lumus memadamkan api di gerbang kereta api berhampiran stesen, yang terletak di sebelah selatan Sungai Thames dan berhampiran beberapa mercu tanda utama London, termasuk London Eye.

Dikatakan, seorang lelaki dirawat di tempat kejadian oleh kru ambulans dan bomba menggesa orang ramai untuk menghindari kawasan itu serta menutup semua pintu dan tingkap.

Pasukan bomba berkata, tiga unit industri di bawah gerbang landasan kereta api terbakar sepenuhnya.

Selain itu, empat buah kereta dan sebuah pondok telefon berhampiran stesen itu juga turut terbakar.

Polis tempatan menolak ia adalah berkaitan serangan pengganas.

Tidak ada maklumat lanjut yang tersedia dengan segera berhubung insiden itu. – Agensi


Polis Terengganu rampas RM5.2 juta dadah tahun ini

KUALA TERENGGANU, 27 Rabiulawal 1443H, Rabu – Polis Terengganu berjaya merampas pelbagai jenis dadah bernilai RM5.2 juta bagi tempoh Januari hingga Oktober tahun ini.

Timbalan Ketua Polis negeri, SAC Norhalid Kimi berkata jumlah tersebut menunjukkan peningkatan RM2.4 juta berbanding tempoh sama tahun lalu, dengan rampasan tertinggi melibatkan dadah jenis syabu sebanyak 15.8 kilogram (kg), diikuti pil kuda (11.79 kg) dan heroin (4.38 kg).

“Selain itu, 1,159 orang ditangkap atas pelbagai kesalahan dalam tempoh 10 bulan tahun ini berbanding 882 orang bagi tempoh sama tahun lalu.

“Peningkatan itu antaranya disebabkan tumpuan diberikan polis terhadap pengedar dadah dalam kategori bekalan dan penagih tegar,” katanya pada sidang media selepas menghadiri majlis serahan barang kes narkotik untuk program pelupusan 2021 di Ibu Pejabat Polis Kontinjen Terengganu, di sini.

Turut hadir, Ketua Jabatan Siasatan Jenayah Narkotik Terengganu, Superintendan Tium Ming Kung.

Sebanyak 92.8 kg dan 100,000 liter dadah termasuk pil kuda, syabu, ubat batuk, ganja dan daun ketum bernilai RM5.6 juta dilupuskan dalam program tersebut.

Dalam pada itu, Norhalid berkata pasukan narkotik kini sedang giat melaksanakan Ops Jihad Dadah 2.0 di 21 kawasan yang dikenal pasti menjadi tumpuan penagih dan pengedar dadah.

“Dengan pembukaan rentas negeri kami percaya aktiviti pengedaran dan penagihan juga semakin aktif kerana mereka sudah boleh berkumpul.

“Jadi kami akan laksana Ops Jihad Dadah 2.0 secara strategik dan habis-habisan dengan sokongan daripada pelbagai pihak bagi memastikan kegiatan dadah dapat dibanteras,” katanya. – Bernama


Pengaruh jalur Barat punca sistem pendidikan negara huru-hara: PEMBELA

BANGI, 28 Zulhijjah 1443H, Khamis – Sistem pendidikan negara seolah-olah tiada hala tuju dan menjadi huru-hara akibat didraf oleh kebanyakan pemimpin yang mempunyai jalur pendidikan yang menjurus kepada Barat.

Ini kerana, sehingga hari ini penekanan agama dan jati diri dilihat tidak begitu dominan dalam sistem pendidikan negara, sebaliknya lebih menekankan kepada pencapaian bilangan A yang diperoleh dalam peperiksaan.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya percaya situasi itu sememangnya perancangan awal pihak penjajah untuk mendidik kelompok masyarakat yang tinggal di tanah sendiri tetapi membawa pemikiran Barat.

“Hatta, kalau tengok sejarah pun, selalu kita sebut sejarah kita bermula daripada merdeka sedangkan sebenarnya ia jauh daripada itu.

“Sejak Portugis datang, sudah pun bermula perjuangan itu. Justeru, kenapa kita tidak tonjolkan tokoh-tokoh ini umpamanya Tok Janggut dan baru-baru ini kita lihat seperti filem Mat Kilau.

“Bukan tidak ada, tetapi kita hanya sedikit disentuh, sedangkan kalau tengok di Barat sejarah mereka yang telah membina negara diangkat tinggi,” katanya dalam temu bual Dimensi di TV Pertiwi, hari ini.

Atas dasar itu, dalam konteks penganjuran Hari Peradaban Bangsa Melayu pada Sabtu ini, Aminuddin berkata, di samping PEMBELA meminta kerajaan mengumumkan setiap Maal Hijrah sebagai hari peradaban bangsa, sebuah bangunan juga perlu dikhususkan untuk mengukir semula kehebatan orang Melayu.

“Dia bukanlah muzium, tetapi sebagai satu khazanah yang mengukir balik kehebatan orang Melayu kerana sejarah kita banyak sebenarnya.

“Dahulunya masyhur Melaka sebagai tempat yang dipandang tinggi oleh Barat yang mengangkat tokoh kita, jadi kita nakkan itu,” katanya.

Beliau berkata, sehingga kini tiada bangunan yang secara sistemnya membenarkan mengumpul artifak-artifak sejarah orang Melayu.

“Dan saya rasa ini boleh menarik pelancong juga sebab itu yang pelancong nak lihat, bukan bangunan pencakar langit kerana itu memang sudah banyak di negara mereka.

“Tetapi sejarah ini untuk mereka kenang negara kita dan generasi akan datang juga kenal siapa kita,” katanya.

Tonton penuh temu bual Dimensi di sini;


Keputusan SPMU diumum Rabu ini

KUALA LUMPUR, 21 Rabiulawal 1443H, Khamis – Keputusan peperiksaan Sijil Pelajaran Malaysia Ulangan (SPMU) bagi tahun ini akan dikeluarkan pada Rabu (3 November).

Lembaga Peperiksaan Kementerian Pendidikan (KPM) dalam kenyataan hari ini memaklumkan, calon boleh membuat semakan keputusan secara dalam talian di pautan myresultspmu.moe.gov.my.

“Semakan juga boleh dilakukan menerusi perkhidmatan SMS dengan menaip SPMUNoKPAngkaGiliran dan hantar ke 15888.

“Perkhidmatan ini akan diaktifkan mulai pukul 10 pagi pada 3 November dan akan ditamatkan pada pukul 6 petang pada 9 November,” menurut kenyataan itu.

Bagi calon yang tidak mempunyai capaian internet pula, mereka boleh berhubung dengan pihak jabatan pendidikan negeri masing-masing untuk mendapatkan keputusan peperiksaan itu.

Seramai 8,077 calon menduduki peperiksaan SPMU tahun ini yang bermula pada 21 hingga 23 September lalu. – Bernama


Eropah sedia guna vaksin COVID-19 Johnson & Johnson

BERLIN, 10 Ramadan 1442H, Khamis – Negara-negara Eropah bersedia menggunakan vaksin COVID-19 Johnson & Johnson (J&J) dan mempercepatkan kempen imunisasi setelah penghantarannya terhenti selama seminggu.

Kementerian Kesihatan Jerman berkata, penghantaran akan dimulakan ke negara-negara persekutuan untuk kegunaan pusat vaksinasi tidak lama lagi, sementara Perancis pula dijangka menerima vaksin mulai minggu depan.

Belanda turut merancang untuk menggunakannya minggu depan.

Lebih 320,000 dos tiba di 10 negara di 30 Kawasan Ekonomi Eropah (EEA) pada Rabu, menurut data Pusat Pencegahan dan Pengawalan Penyakit Eropah (ECDC).

Poland dan Belanda pula masing-masing menerima 117,600 dan 79,200 dos.

Jumlah itu hanyalah sebahagian kecil daripada 134 juta dos vaksin COVID-19 yang dihantar sejak hampir empat bulan lalu, berbanding dengan penghantaran lebih besar dari Pfizer-BioNTech ketika itu.

Penghantaran vaksin keempat yang dibenarkan di Eropah itu memberi harapan kepada kerajaan untuk segera mendapatkan suntikan setelah dibelenggu masalah pengeluaran dan keselamatan.

Wilayah itu juga berdepan lonjakan kes jangkitan yang memaksa beberapa negara untuk melaksanakan kembali perintah berkurung.

J&J dijadualkan menghantar 55 juta dos vaksinnya ke EU pada akhir bulan Jun ini.-  Agensi


ANGKASA ucap takziah pemergian kartunis komik dakwah Artortoise

BANGI, 15 Rabiulakhir 1442H, Selasa – Angkatan Pemuda-Pemudi BERJASA (ANGKASA) merakamkan ucapan takziah kepada keluarga kartunis komik dakwah ‘Artortoise’, Allahyarham Mohamad Ikhsan Kamarudin yang telah meninggal dunia pada jam 1.37 tengah malam tadi.

ANGKASA memaklumkan, Allahyarham merupakan penggiat seni kartun anak muda yang banyak berjasa dalam menyampaikan mesej perpaduan kepada rakyat Malaysia.

“Takziah diucapkan kepada keluarga Allahyarham Mohamad Ikhsan Bin Kamarudin (Artortoise) yang baru sahaja kembali ke rahmatullah sebentar tadi.

“Beliau telah pergi meninggalkan kita, tetapi hasil karya-karya beliau kekal akan terus mendidik kita semua.

“Mari sama-sama kita mendokan Allahyarham diberikan keampunan dan ditempatkan bersama-sama orang yang soleh,” katanya dalam satu kenyataan, hari ini.

Allahyarham Mohamad Ikhsan sebelum ini menghidap kanser pangkal hidung tahap tiga, selain turut dimasukkan ke Hospital Selayang untuk menerima rawatan bagi komplikasi Hepatitis B atau hati sejak 22 Oktober lalu.

Berita pemergian beliau diumumkan menerusi laman Facebook rasmi Artortoise pagi ini.

Difahamkan, jenazah Allahyarham akan dikebumikan di Bandar Seri Putra, Kajang pagi ini.


Kes COVID-19 Australia melebihi negara lain di rantau Asia Pasifik

CANBERRA, 4 Jamadilakhir 1443H, Jumaat – Jangkitan harian wabak COVID-19 di Australia kini melonjak ke rekod baharu semalam, sehingga seluruh hospital berada di tahap sesak.

Bukan itu sahaja, peraturan kuarantin turut menyebabkan berlaku masalah kekurangan tenaga buruh, memberi tekanan kepada perniagaan dan rantaian bekalan.

Dengan kiraan Khamis masih tidak lengkap, Australia setakat ini telah melaporkan 72,392 jangkitan baharu, melebihi paras tertinggi iaitu 64,774 yang ditetapkan sehari sebelumnya. Australia Barat juga dijangka mencatatkan kes baharu.

Perdana Menteri, Scott Morrison, yang menghadapi pilihan raya persekutuan sebelum Mei, kini kelihatan tertekan susulan wabak Omicron apabila negara kekurangan stok ujian antigen dan masa menunggu berjam-jam di pusat ujian.

Sebelum ini, negara itu berjaya mendepani kes COVID-19 melalui sekatan yang agresif di awal penularan wabak.

Namun, Australia kini mengalami kadar jangkitan yang jauh lebih tinggi daripada negara lain di rantau Asia Pasifik, dan beberapa pakar epidemiologi di negara itu meramalkan bahawa yang terburuk masih akan berlaku.

Untuk mengurangkan tekanan ke atas perniagaan, kerajaan New South Wales (NSW) menggesa firma supaya tidak meminta kakitangan, yang mungkin terdedah kepada virus, untuk menjalani ujian jika mereka tidak menunjukkan sebarang gejala.

“Mereka tidak sepatutnya mendapatkan ujian,” kata Perdana Menteri NSW, Dominic Perrottet kepada stesen radio 2GB pada hari Khamis.

Kira-kira 50 peratus pemandu trak dikuarantin kerana protokol COVID-19, meletakkan rantaian bekalan Australia di bawah ‘tekanan yang ketara’, kata kesatuan pekerja pengangkutan pada hari Rabu.

Di tengah-tengah laporan mengenai rak kosong di beberapa pasar raya, Kumpulan Coles memperkenalkan semula had pembelian sementara untuk beberapa produk daging ‘untuk membantu mengurus permintaan bagi barangan runcit utama.’

Saingannya, Woolworths berkata, terdapat kelewatan dalam penghantaran stok tetapi menolak sebarang sekatan.- Agensi


Siapa pula dalang lombong haram secara haram di Kuala Lipis?

BANGI, 6 Rabiulakhir 1442H, Ahad – Belum selesai isu pencerobohan tanah di daerah Raub dan Rompin, timbul pula kes perlombongan emas secara haram di Kuala Lipis.

Kelmarin, dua lelaki warga asing ditahan kerana melakukan kegiatan melombong emas di kawasan Hutan Simpan Ulu Jelai, Mukim Ulu Jelai.

Mereka dipercayai menjadi dalang utama kegiatan melombong berskala sederhana itu dengan menggunakan kaedah palong, pam air dan jentera.

Pegawai Pejabat Hutan Daerah (PHD) Lipis, Nor Shahrini Nordin Ahmad berkata, dua lelaki terbabit dipercayai berpengalaman luas mencari gali bahan galian terutama emas, mereka juga mendapat sokongan beberapa individu yang menguruskan kegiatan berkenaan.

Mengulas perkara itu, Presiden Ikatan Muslimin Malaysia (ISMA), Haji Aminuddin Yahaya berkata, kes pencerobohan di Hutan Simpan Ulu Jelai itu bukanlah kali pertama, bahkan ia pernah dilaporkan media pada Mac serta September lalu.

Walaupun mengakui terlepas pandang kes itu sebelum ini, beliau bagaimanapun hairan serbuan yang dilakukan pada Mac dan September itu seolah-olah tiada kesan sehingga kegiatannya masih berjalan sehingga kini.

“Apakah dalang di belakang kegiatan ini adalah pihak sama? Siapakah di belakang mereka kerana mereka nampak begitu berani?

“Lebih menarik lagi, jentera-jentera berat telah dirampas dalam serbuan pada September dan Mac lalu, tetapi kini masih lagi ada banyak jentera,” katanya dalam kenyataan, hari ini.

Jika pengusahanya masih pihak sama, Haji Aminuddin tidak menolak kemungkinan sama ada jentera berat itu dibeli baru atau jentera lama yang dirampas dahulu dipulangkan semula.

“Perlombongan emas sebegini bukannya mampu dilakukan sembarangan oleh orang-orang biasa, tetapi pasti diusahakan oleh syarikat tertentu didanai oleh mana-mana taikun yang mempunyai duit yan banyak,” katanya.

Malangnya, beliau yang juga Pengerusi Pertubuhan-Pertubuhan Pembela Islam (PEMBELA) berkata, syarikat dan taikun di sebalik kegiatan itu tidak pernah didedahkan.

Katanya, jika zaman sekarang tiada pihak yang bersuara dan ‘buat bising’, pastinya kegiatan serta aktiviti haram berkenaan terus berlaku.

“Itulah pentingnya suara NGO yang sepatutnya menjadi badan pendesak bagi pihak rakyat.

“Sampai bila hasil dijarah begitu sahaja dan hanya mengkayakan mereka yang akhirnya akan mendabik dada kononnya mereka ‘kuat berusaha’ dan ‘pandai berniaga’, padahal hakikatnya mereka ini hanya mencuri sahaja,” katanya.

PEMBELA – yang terdiri daripada 300 NGO – antara yang lantang bersuara terhadap isu pencerobohan tanah secara haram di negeri Pahang, sejak kes kebun durian Musang King di Raub.

Rabu lalu, PEMBELA menyerahkan memorandum bantahan rakyat terhadap pencerobohan tanah di Pahang di pejabat Menteri Besar, Wisma Sri Pahang, Jabatan Perhutanan Pahang dan Suruhanjaya Pencegahan Rasuah Malaysia (SPRM) Pahang.


Konvensyen Nasional Kerajaan Perpaduan berlangsung hari ini

KUALA LUMPUR, 23 Syawal 1444H, Ahad –  Tumpuan hari ini terarah ke Pusat Dagangan Dunia Kuala Lumpur yang menghimpunkan perwakilan dan pemimpin daripada 19 parti politik yang membentuk Kerajaan Perpaduan bagi membina kerjasama lebih utuh pada masa depan.

Seawal 10 pagi, Konvensyen Nasional Kerajaan Perpaduan yang diadakan buat julung kali membuka tirainya menerusi Konvensyen Nasional Wanita Kerajaan Perpaduan dan Konvensyen Nasional Pemuda Puteri Kerajaan Perpaduan, yang diadakan secara serentak.

Konvensyen Wanita akan memfokuskan kepada agenda ekonomi, pembinaan negara bangsa dan peranan wanita dalam konteks Malaysia MADANI.

Sementara itu, satu jentera baharu iaitu ‘Geng Perpaduan’ yang melibatkan semua sayap pemuda parti gabungan kerajaan ini akan dilancarkan sempena konvensyen itu bagi memperkukuh kerjasama dan mengatur gerak kerja dalam menghadapi Pilihan Raya Negeri (PRN) di enam negeri.

Jentera itu merupakan platform baharu buat pemuda dalam parti gabungan Kerajaan Perpaduan yang dianggotai sayap Pemuda Barisan Nasional (BN), Pakatan Harapan (PH), Gabungan Parti Sarawak (GPS), Gabungan Rakyat Sabah (GRS) dan Parti Warisan.

Konvensyen Nasional Kerajaan Perpaduan meneruskan agendanya pada jam 2 petang dengan ‘Bicara Rakyat’ oleh pemimpin-pemimpin parti Kerajaan Perpaduan bagi membicarakan mengenai komitmen dalam menyelesaikan isu rakyat termasuk ekonomi, masa depan pembinaan negara bangsa dan konsep MADANI dalam pelaksanaan agenda rakyat.

Segmen itu terbahagi kepada tiga sesi iaitu Memperkasa Ekonomi Rakyat, Membina Negara Bangsa dan Malaysia MADANI.

Kemuncak konvensyen bertemakan ‘MADANI Mewajahi Masa Depan Malaysia’ itu bermula pada jam 3.30 petang dengan amanat Pengerusi Sekretariat Kerajaan Perpaduan, Perdana Menteri Datuk Seri Anwar Ibrahim sebelum berakhir dengan deklarasi konvensyen.

Anwar sebelum ini dilaporkan berkata konvensyen berkenaan diadakan bagi memastikan gerak langkah dan hala tuju yang seiring dalam memimpin negara antara parti-parti yang membentuk Kerajaan Perpaduan, selain bertujuan untuk menentukan pemikiran dan dasar yang sama antara parti.

Penganalisis politik, Prof Dr Ahmad Martadha Mohamed berkata, konvensyen itu amat penting dalam memberikan optik positif mengenai kestabilan politik negara sekali gus pemangkin penting kepada pertumbuhan ekonomi negara.

Beliau berkata, konvensyen berkenaan bukan sahaja bakal mendapat perhatian pemerhati politik tempatan dan antarabangsa malah mampu membina keyakinan pelabur asing terhadap prestasi Kerajaan Perpaduan di bawah kepimpinan Anwar. – Bernama


UMNO belum putuskan pertanding dua jawatan tertinggi

BANGI, 2 Jamadilakhir 1444H, Isnin – Majlis Kerja Tertinggi (MKT) UMNO masih belum membuat keputusan sama ada jawatan Presiden dan Timbalan Presiden akan dipertandingkan atau tidak pada pemilihan parti akan datang.

Setiausaha Agung UMNO, Datuk Seri Ahmad Maslan berkata, tiada sebarang ketetapan mengenai perkara itu dibuat MKT sehingga hari ini.

Beliau berkata, perkara itu mungkin diputuskan pada Mesyuarat MKT Khas yang akan diadakan sebelum Perhimpunan Agung UMNO (PAU) berlangsung, iaitu pada malam 12 Januari nanti.

“Belum ada sebarang keputusan mengenainya (jawatan Presiden dan Timbalan) sehingga hari ini. Kita tunggulah (selepas mesyuarat MT),” katanya.

Pada 8 Disember lalu, UMNO menafikan terdapat sebarang perbincangan supaya jawatan Presiden dan Timbalan Presiden UMNO tidak dipertandingkan pada pemilihan parti akan datang.

Ahmad Maslan yang juga Ahli Parlimen Pontian dilaporkan berkata, isu itu juga langsung tidak berbangkit atau dibincangkan pada Mesyuarat MKT yang diadakan pada 7 Disember lalu.


Bajet 2023 akan diteliti semula, diubah suai: PM

KUALA LUMPUR, 10 Jamadilawal 1444H, Isnin – Bajet 2023 akan diteliti semula dan diubah suai dengan mengambil kira pandangan daripada Kementerian Kewangan (MOF) serta Kabinet kerajaan perpaduan yang baharu, kata Perdana Menteri, Datuk Seri Anwar Ibrahim.

Anwar berkata, beliau akan memberi ruang kepada Kementerian Kewangan serta jemaah menteri bagi menambah baik Bajet 2023 yang sedia ada.

“Saya fikir sebahagian besar (daripada belanjawan itu) boleh diterima walaupun ramai yang membuat andaian bahawa saya akan menentang semua cadangan tersebut.

“Cadangan yang baik kita boleh teruskan,” katanya pada sidang media di sini, hari ini.- Bernama